Бугун футбол. “Севинч” – “Пахтакор W” - "Севинч"\n"Севинч" > Янгиликлар > Янгиликлар > Бугун футбол. “Севинч” – “Пахтакор W”\nБугун футбол. “Севинч” – “Пахтакор W”\n19-05-2018 - 08:30\nБугун “Севинч” XXIV Ўзбекистон чемпионатининг 8-тур учрашувини ўз майдонида Тошкентнинг “Пахтакор W” жамоасига қарши ўтказади.\nУчрашув “Геолог” стадионида соат 17:00да бошланади.\nXXIV Ўзбекистон чемпионати, 8-тур\n“СЕВИНЧ” – “ПАХТАКОР W”\n19.05.2018. “Геолог” стадиони, 17:00да\nҚанот ҳакамлари: Караматулло Ҳасанов (Тошк.вил.), Ойбек Умаров (Тошк.вил.)\nЗахира ҳаками: Зуфар Элибоев (Қарши).\nНазоратчи: Аюб Исаеев (Тошкент).\n“Севинч” бу йилги чемпионатда ҳозиргача 5 учрашувда майдонга тушди. Уларнинг 4тасида ғалаба ва 1тасида дуранг натижани қайд этди. Тўплаган очколари 13тага тенг. Рақиблари дарвозасига 17та гол уриб, ўз дарвозасини даҳлсизлигини сақлаб турибди. Бу йилги чемпионатда мағлубиятга учрамаган жамоа, бу – “Севинч” бўлиб турибди.\nРақибимиз “Пахтакор W” жамоаси бу йилги чемпиоантда 7та учрашув ўтказди. Яъни “Пахтакор W” жамоаси бизга нисбатан 2 учрашув кўп ўтказишган. Бу учрашувларнинг 3тасида ғалаба ва 4 учрашувда мағлуб бўлишган. 9 очко билан турнир жадвалининг 9-поғонасида боришмоқда. Рақиблари дарвозасига 10та тўп киритиб, ўз дарвозаларидан 18та тўп олиб чиқишган.\n“Пахтакор W” жамоасининг айни пайтдаги тўпурари Гулруҳбегим Хўжаевадир. Бу футболчи шу пайтгача 6та тўп киритишга муваффақ бўлган.\nҚуйида XXIV Ўзбекистон чемпионатининг бугунги кунга қадар турнир жадвалидаги ҳолат билан танишинг.\nБугун 8-тур доирасида яна қуйидаги учрашувлар бўлиб ўтади.\n“Металлург W” – “Андижанка”\n“Бунёдкор W” – “Қўқон-1912 W”\n“Нефтчи W” – “Бухоро W”\n“Навбаҳор W” – “Қизилқум Guli”\n“Шўртан lady” – “А Г М К W”


Ҳафталик дайжест: Талабанинг кўчасидаги байрам, ўрта аср ўлпончилари, Саудия хурмоси, энди ўта бойлар ҳам... бўлади - Daryo\n09:13, 19.04.2021 75579\n13 апрель куни нафақат гуноҳлардан, балки организмдаги турли хилт ва токсинлардан тозаланиш, соғломлашиш ойи бўлган Рамазон кириб келди. Одамлар Рамазонни соғинган, Рамазон ҳам бизни соғингани учун ҳар йили бир неча кунга олдинроқ келар экан.\nРамазонга шаҳар инфраструктураси мутасаддилари ҳам тайёргарлик кўради. Тошкент шаҳрида таровиҳ намози муносабати билан ҳар Рамазон оқшомида (13 апрелдан 12 майга қадар) — соат 18:00 дан 23:00 гача масжидлар яқинидаги йўллар транспорт воситалари ҳаракати учун ёпилди. Шу кўчалар орқали юрадиган автобуслар ҳам йўналишини вақтинча ўзгартирди. Ҳолатга қараб, намозхонлар сони кўпайиб кетган тақдирда масжидга туташган бошқа йўллар ҳам ёпилиши мумкин.\nШавкат Мирзиёев Ўзбекистон халқини Рамазон ойи билан табриклади. Бу унинг Самарқанд вилоятидаги Имом Бухорий ёдгорлик мажмуасига ташриф буюрган вақтида бўлди. «Рамазон ойи – эзгу ниятлар ижобат бўладиган муқаддас ой...» деди президент.\nРамазоннинг биринчи жумасида масжидлар намозхонлар билан тўлиб-тошди. Рамазон ойига яқин мамлакатнинг турли ҳудудларида янги масжидлар очилди. Хусусан, Самарқандда учта, Сирдарёда эса битта янги масжид очилди. Навоий вилояти Конимех туманида эса аҳоли Президентдан 2019 йил қурилишини сўраган «Мих ота» масжиди қайта қурилиб, фойдаланишга топширилди. Мамлакатимизнинг турли масжидларида ўқилаётган илк жума намозларининг суратларини ушбу мақолада томоша қилинг. Унда Намангандаги «Афсоналар водийси»да янгича услубда қурилган масжиддан фотолавҳалар ҳам бор. Таровеҳлар ҳам рисоладагидек адо этилмоқда. Аммо охирги кунларда коронавируснинг янги-янги штаммлари учраётган сабабли таровиҳ намозларида 65 ёшдан катталар ва мактаб ўқувчиларининг иштирок этмаслиги тавсия қилинди.\nРамазон ширин ўтиши учун Саудия Арабистони Ўзбекистонга 50 тонна хурмо совға қилгани ҳақида хабар берилган эди. «Вақф» хайрия жамоат фонди матбуот хизмати ушбу хурмолар республика бўйлаб муҳтожларга беғараз хайрия қилинаётганини маълум қилди.\nИлгари ўқувчиларнинг шиори «Ўқиш, ўқиш ва яна ўқиш» бўлса, бугунги амалдорларимизнинг шиори «Непотизм, лоббизм ва танишбилишизм». Қурилиш вазири Ботир Зокировга алоқадор «Трест-12» компанияси Мустақиллик майдонидаги 431,5 млрд сўмлик лойиҳа пудратчиси сифатида танланди.\nКомпания таъсисчилари орасида қурилиш вазири Ботир Зокировнинг ўғли ва рафиқаси ҳам бор. Бу фирма 10 йил ичида 800 миллион доллардан ортиқ қийматдаги қурилиш-таъмирлаш ишларини бажарган. Улар орасида йирик давлат буюртмалари ҳам талайгина: Вазирлар Маҳкамаси, Сенат, Молия вазирлиги бинолари, «Бунёдкор» стадиони ва Ислом цивилизацияси маркази шулар жумласидан. Охирги лойиҳалар орасида компания тендерсиз бош пудратчи этиб белгиланган Ислом цивилизацияси маркази қурилишини кўрсатиш мумкин. 2020 йил октябрь ҳолатига лойиҳа қиймати 988,2 миллиард сўм деб баҳоланган (жумладан, тадбиркор Алишер Усмонов ҳисобидан ҳам молиялаштирилган).\nТошкентда 431 миллиард сўмлик давлат буюртмаси қурилиш вазири Ботир Зокировга алоқадор компанияга тендерсиз берилгани маълум бўлгач, Аксил коррупция агентлиги бошқарма бошлиғи Зуҳриддин Қодиров бу масала юзасидан ўрганишлар бошланганини айтди, деб ёзмоқда «Kun.uz». Қурилиш вазири Ботир Зокиров бўлса: «Трест-12» компаниясига мен ёки оиламнинг умуман алоқаси йўқ», деб айтди. Вазирнинг батафсил баёнотини ва мақола остидаги изоҳларни ўқиб, ўзингиз хулоса қилинг.\nНиҳоят талабаларнинг кўчасида ҳам байрам бўладиган кўринади. Президент ижарада яшайдиган талабалар учун Ҳукумат дастури тайёрланаётганини маълум қилди. Бугунги кунда 130 мингдан зиёд олийгоҳ талабалари ижарада яшамоқда. Уларга майдан бошлаб ижара тўловининг ярми давлат томонидан қоплаб берилади. Дастлабки босқичда ушбу тизим орқали 60 минг нафар ёшлар қамраб олинади. Шунингдек, эҳтиёжманд талабаларга ушбу харажатлар ҳокимликлар ва олийгоҳлар маблағи ҳисобидан ҳам қоплаб берилади. Навбатдаги ўқув йилида бунинг учун 100 миллиард сўм ажратилади. Шунингдек, 4.4 триллион сўм маблағ янги ётоқхоналар қурилишига йўналтирилади.\nБу ҳафта президент Самарқанд вилоятида бўлди. Самарқанд халқаро аэропортидаги қурилиш ишларини кўздан кечирди. Имом Бухорий ёдгорлик мажмуасини кенгайтириш бўйича амалга оширилаётган ишларни кўздан кечирди ва шу ердан туриб, Ўзбекистон халқини Рамазон билан қутлади.\nШундан кейин Шавкат Мирзиёев шаҳардаги кўп қаватли уйларни кўздан кечирди, туризм марказига борди, биринчи президент Ислом Каримов қабрини зиёрат қилди. Самарқанд вилояти маркази Гулободга кўчирилиши ҳақида гап очиб, Самарқанд миллионли шаҳарга айланишига тўхталди. Бундан ташқари Шавкат Мирзиёев Ўзбекистон, Афғонистон ва Покистон томонидан амалга оширилаётган Мозори-Шариф—Кобул—Пешовар темир йўлини қуриш лойиҳасининг аҳамияти ҳақида гапирди: Агар 27 йил ичида биз Хитой ёки бошқа бир Осиё мамлакатига темир йўл қурганимизда, экспорт қилинадиган маҳсулотларимиз нархи 60-70 фоизга арзонроқ бўлар эди. Президентнинг айтишича, Ўзбекистонга экспорт қилишда ҳалигача Россия ёки Қозоғистон орқали экспорт қилишга тўғри келмоқда. Давлат раҳбарининг таъкидлашича, Трансафғон темир йўли қурилиши бошлангандан сўнг Ўзбекистон ўз экспорт бозорларини диверсификация қилади, қўшни давлатлар эса Ўзбекистон маҳсулотлари учун транзит тарифларини пасайтиради. Мана – Афғонистон билан дўстлашув нима учун керак.\nКелинг, Олмалиқдаги хунук воқеани ҳам дайжестимизга қўшиб кетайлик. Яқинда Telegram каналларда Олмалиқда йўл четида сотувчилик билан кун кўрадиган аёлни митти боласининг кўз ўнгида солиқчилар буюмларини тортиб олаётгани видеоси тарқалди. Баайни бу воқеа икки аср муқаддам содир бўлгандек. Хоннинг баджаҳл ўлпончилари камбағалнинг боласи чирқирашига қарамасдан бор будини йиғиштириб чиқиб кетгани тасвирини китобларда ўқиганмиз, тарихий киноларда кўрганмиз. Худди шунақаси 3-4 кун аввал содир бўлди.\nВидео тарқалиши биланоқ Давлат солиқ қўмитаси раиси Шерзод Кудбиев онлайн муносабат билдириб «Ушбу видеомурожаатни зудлик билан ёзишимга куни кеча ижтимоий тармоқларда Олмалиқ шаҳрида содир бўлган нохуш ҳодиса сабаб бўлди. Бу биз учун жуда уятли, бизнинг шаънимизга, умуман солиқ хизматининг вазифаларига тўғри келмайдиган ҳодиса юз берган», — деди ва узр сўради. Кўп ўтмасдан сотувчи аёлнинг буюмларини тортиб олган солиқчилар ишдан бўшатилиб унвонлари бекор қилинди. Бундан ташқари, Давлат солиқ қўмитасининг 11 нафар ходими ишдан бўшатилди ва Тошкент вилояти Давлат солиқ бошқармаси бошлиғига ҳамда Олмалиқ шаҳар давлат солиқ инспекцияси бошлиғига ҳайфсан берилди.\nКоронавирус мавзусига қайтамиз. Минг афсуски, баттол вирус худди аждаҳо каби бир бошини кесса, қолганлари ўсиб чиқиб халқимизнинг тинкасини қуритмоқда. Коронавирусни юқтирганлар сони кунлик 300 дан ошиб бориши ортидан Бош вазир Абдулла Арипов раислигида коронавирусга қарши кураш комиссиясининг кенгайтирилган йиғилиши бўлиб ўтди. Ҳукумат раҳбарининг айтишича, Ўзбекистонда вируснинг «африканча» штамми ҳам аниқланган.\nАбдулла Ариповнинг маълум қилишича, Президент Шавкат Мирзиёев ҳам ҳозирги пандемия ҳолатидан безовта бўлиб, Республика махсус комиссиясига эътироз билдирган, жойларда карантин тадбирларини ташкил этишда тегишли чоралар кўрилмаётганини таъкидлаган.\n18 апрелдан карантин қоидаларига амал қилинишини назорат қилиш янада кучайтирилди. Боғча ва мактабларда касалланиш ҳолати аниқланган тақдирда, уларнинг фаолиятини зудлик билан тўхташиш ва 2 ҳафтага карантинга олиш белгиланди. Ушбу вақт мобайнида улар онлайн тартибида фаолият юритади. Рамазон ойида таровиҳ намозларини очиқ ҳудудларда адо этиш, ифторликларни имкон қадар оила даврасида ёки иштирокчилар сони чекланган ҳолатда ўтказиш зарурлиги белгиланди. Бундан ташқари умумий овқатланиш муассасаларида ўринлар 50 фоизгача чекланади, лекин 100 кишидан ошмаслиги назорат қилинади. Автобусларда ўриндиқлар 50 фоизгача чекланади, автобуслар сони кўпайтирилади. 1 майдан бошлаб концерт томоша дастурларини ёпиқ маданият саройларида ўтказиш тўхтатилади, деб ёзмоқда davletovuz. Бир сўз билан айтганда бўшаб кетган гайкалар яна қотирилади. Бу чораларнинг ҳаммаси саломатлигимиз учундир.\nДайжестимиз сўнгида бир қизиқ воқеага эътиборингизни қаратмоқчимиз. Биринчи президент Ислом Каримовнинг «Ўзбекистонда ўта бойлар ҳам, ўта камбағаллар ҳам бўлмайди», деган қараши давлатимиз сиёсатини ифодалаши сир эмас (яъни табақалашувга йўл қўйилмайди). Шу боисдан Ўзбекистонда яшовчи бизнесменлар ва умуман пулдорлар ўз бойлиги миқдорини бирор ерда ошкор этмаган. Аммо ўтган ҳафта Murad Buildings асосчиси Мурод Назаров ўз бойлиги миқдорини айтди. Мурод Назаровнинг жами бойлиги компаниялар акциялари ва бошқа активларни қўшиб айтганда 50 миллион долларга бораркан. Аслида, мамлакатимизда Назаровдан ҳам бадавлатроқ инсонлар йўқ эмас, аммо улар ҳозиргача сипо режимни ёқиб келмоқда. Назаров бойлиги миқдорини ошкор қилган биринчиси бўлди. Келинг, тан олайлик — табақалашув бор. Фақат буни тараққий этган мамлакатларидаги каби маданий кўринишга келтириш – асосий масала.\nШу билан дайжестимиз тугади, «Дарё»да қолинг, карантин қоидаларига риоя қилинг.\n20:12, 05.10.2020 289681\n17:18, 10.10.2020 132101\n08:24 Бугун 967\n08:24 Бугун 1506\n08:08 Бугун 3036\n07:54 Бугун 3038\n14:35, 11.05.2021 80944\n21:03, 11.05.2021 73233\n22:34, 11.05.2021 71442\n11:11, 12.05.2021 54642


Ризқ эшигини беркитманг - Hidoyat.uz\nРизқ эшигини беркитманг\nАсосий саҳифа Мақолалар Ризқ эшигини беркитманг\nЧоп этилди Noyabr 20, 2020 Ризқ эшигини беркитмангda fikr bildirishni o'chirish\nШайх Муҳаммад Содиқ Муҳаммад Юсуф раҳимаҳуллоҳ Ибн Атоуллоҳ Сакандарийнинг бир ҳикматини шарҳларкан, ушбу ҳадисни келтирадилар: Ойша розийаллоҳу анҳодан ривоят қилинади: «Расулуллоҳ соллаллоҳу алайҳи ва саллам: “Аллоҳ бирингизга бирор жиҳатдан ризқни(нг келишини) сабаб қилса, ўзи учун ўша нарса ўзгармагунча тарк қилмасин”, дедилар» (Имом Аҳмад ривояти).\nБу ҳадисдан банда ўзига ризқ топиш учун сабаб бўлиб турган нарса (касб)ни то у фойда бермай қолгунича тарк қилмаслиги зарур деган маъно тушунилади.\nМусулмон инсон ўзига ризқ келиб турган эшикни ёпиб, бошқа эшикка ўзини уришга шошилмайди. Бир ҳунарни қўйиб, иккинчисига ўтавермайди. Ўзига ризқ келишига сабаб бўлаётган ишга меҳр қўяди, ихлос қилади ва барака топади.\nУламолар: “Бир нарсага уч марта уриниб, фойда кўрмаган одам бошқа ишга уринса бўлади”, дейишган.\nТаниқли ёзувчи Тоҳир Малик бундай деган: “Иқтидор, лаёқатнинг ҳам исрофи бор. Кимгадир Аллоҳ таоло математик бўлиш лаёқатини бердими, энди у шу иқтидорини камолга етказсин. Бой бўламан деб бозорга чиқиб кетмасин. Акс ҳолда у мана шу Аллоҳ берган иқтидорни исроф қилган бўлади. Чунки Аллоҳ бу иқтидорни ҳаммага ҳам бермаган”.\nРаҳматли Шайхимиз ҳозирги даврнинг кўпгина муаммолари ушбу таълимотларга амал қилмаслик оқибатида келиб чиқаётгани, осон йўл билан кўпроқ бойлик орттириш илинжида ишини ташлаб, қарз олиб “бизнесмен” бўлишга интилган, иши юришмай, баттар қарзга ботиб, фоиз тўлаб юрувчилар кўпайганини куюнчаклик билан таъкидлаган эдилар.\nАзизлар, неча йил таълим олиб, малака ошириб, ўзимиз яхши билган ҳалол касбга меҳр қўяйлик. Астойдил сўрасак, Аллоҳ баракасини беради, иншоаллоҳ!\n“Ислом нури” газетасининг 2020 йил 16-сонидан\nРасулуллоҳ соллаллоҳу алайҳи васаллам ҳаётларидан лавҳалар Яхши хотин (Аудио)


Туркистонда Евроосиё Бутунжаҳон мероси шаҳарларининг халқаро конференцияси бўлиб ўтди\n5 Апрель 16:18\nTÚRKİSTAN. Kazinform – Туркистон шаҳрида Евроосиё Бутунжаҳон мероси шаҳарларининг Х Халқаро конференцияси бўлиб ўтди. Бу ҳақда Kazinform Туркистон вилояти минтақавий алоқа хизматига асосланиб хабар беради.\n«Жошы хан» тарихий-маданий мажмуаси июнь ойида очилади Туризмни ривожлантиришга 1 трлн сармоя киритилади\nЖорий йилнинг февраль ойида Туркистон шаҳрида Евроосиё Бутунжаҳон мероси шаҳарлари рўйхатига расман қабул қилинди. Шу муносабат билан, ташкилотнинг Х юбилей конференциясини яқинда турк дунёсининг маънавий пойтахти Туркистонда бўлиб ўтган Туркийзабон давлатлар ҳамкорлик кенгашининг норасмий саммитида ўтказиш таклиф қилинди.\nКонференция давомида Туркистон шаҳар ҳокими Рашид Аюпов ушбу йил Қозоғистон Республикаси Мустақиллигининг 30 йиллиги арафасида бўлиб ўтаётган тадбирнинг аҳамиятини таъкидлади. Ушбу тадбирга қизиқиш билдирган ва иштирок этган дунё мамлакатларининг шаҳарлар вакилларига миннатдорчилик билдирди.\nБутунжаҳон мероси шаҳарлари билан ҳамкорликда ташкил этилган анжуманда тарихий ва маданий қадриятларни сақлаш бўйича илғор тажрибага эга бўлган Эрон, Россия, Сербия, Туркия, Польша, Греция, Индонезия, Германия, Марокаш, Албания, Қирғизистон, Ўзбекистон ва Хитой каби 23 мамлакатдан 50 дан ортиқ шаҳарларнинг вакиллари иштирок этишди.\nОнлайн конференция доирасида қадимий мерос ва маданиятни асраб-авайлаш, туризмни ривожлантириш, шаҳарни тўғри режалаштириш ва ободонлаштириш, янги иншоотлар қурилиши шароитида унинг тарихий жозибадорлигини сақлаш масалалари муҳокама қилинди.\nТуркистон ҳокими ўз нутқида туризмни ривожлантириш (қўшма туристик саёҳатлар яратиш, тўғридан-тўғри парвозларни кўпайтириш), виртуал туризм (қўшма виртуал 3D -саёҳатлар, ахборотни қўллаб-қувватлаш), ёшлар учун бепул билим алмашиш (туризм ва маданият соҳасида таҳсил олаётган талабалар билан тажриба алмашиш) ва гуманитар ёрдам каби бутунжаҳон мерос шаҳарларини ташкил этишда иштирок этадиган мамлакатлар ўртасидаги ҳамкорлик соҳаларини кенгайтириш ташаббуси билан чиқди.\nТадбир натижасида, Евроосиё Бутунжаҳон мероси шаҳарлари ташкилотининг Х Халқаро конференциясининг декларацияси қабул қилинди.


12:30 / 24.07.2017\nБугун, 24 июль куни соат 10:00дан «Ўзбекистон 24» ахборот-таҳлилий телеканали эфирга чиқди. Канал яқинда ёпилган Diyor канали частоталарида фаолият кўрсатади.\nТелеканал янги шаклдаги янгиликлар журналистикаси формати асосида ички ва ташқи сиёсатнинг долзарб масалалари бўйича бутун мамлакат ҳудуди бўйлаб тўғридан-тўғри 24 соат давомида эфирга чиқади.\nЭфир Ўзбекистон давлат мадҳияси билан бошланди. Шундан сўнг ўзбек, рус ва инглиз тилларида жамоа билан таништирилди.\nЭфирнинг биринчи соати давомида канал ҳаётидан лавҳалар, таниқли шахслар, жумладан россиялик кардиожарроҳ Лео Бокерия, Ҳиндистон ва Қозоғистон элчилари, олимлар, журналистлар ва оддий томошабинлар табриклари намойиш этилди.\nУшбу телеканални очиш таклифи май ойида мамлакат президенти Шавкат Мирзиёев томонидан билдирилганди. Ўзбекистоннинг янги президенти бир неча марта журналистларга янгича ишлаш ҳақида гапирганди.\nТелеканал очилиши президент туғилган куни билан бир кунга тўғри келди.\nЯнги телеканалда 251 ходим ишлайди, уларнинг аксари аввал ҳам МТРК тизимида фаолият юритган. Телеканал хорижда ҳам мухбирлик ўринлари очишни режалаштирган. Режага кўра, телеканалнинг 9 давлатда мухбири бўлади.\nБунга қадар МТРКнинг 9 та каналида 56 та янгиликлар дастури эфирга узатилган. Янги каналда бир вақтнинг ўзида «O‘zbekiston 24» ва «Ўзбекистон» каналларида намойиш этилувчи «Ахборот» ва «Таҳлилнома» ахборот-таҳлилий дастурлар тайёрланади.\nтелеканал Ўзбекистон 24\nҚозоғистон давлат телеканалининг номи лотин алифбосига ўзгартирилди


Рустам Нартажиев: “Флитвуд Таун”да бўлиб жуда катта тажриба орттирдим” / CHAMPIONAT.asia\nРустам Нартажиев: “Флитвуд Таун”да бўлиб жуда катта тажриба орттирдим”\n16 дек 2015 16:00\nТеги : Флитвуд ТаунРустам НартажиевЛокомотив\nЎқувчиларимизга яхши маълумки, Тошкентнинг “Локомотив” жамоаси шу йилнинг ёзида Англиянинг “Флитвуд Таун” клуби билан ўзаро расмий ҳамкорликни йўлга қўйганди.\nБунинг натижасида тошкентликлар ёшлар жамоасида ўйнаб келаётган икки нафар футболчисини Англияга юбориб, уларни европа футболидан ҳамнафас бўлиб қайтишларига замин яратди.\n“Флитвуд Таун”нинг ёшлар жамоасида бўлиб қайтган ҳамюртларимиз Рустам Нортожиев билан Сергей Прохоров бундай имконият туғилганидан жуда мамнун эканлигини яшириб ўтирмади. Иқтидорли футболчиларимизнинг Тошкентга қайтиб келганидан хабар топгач, суҳбат қилишга уриндик. Бу борада дастлаб Нортожиевни безовта қилдик. Дарвоқе, ушбу футболчининг марҳум Низом Нортожиев билан ҳеч қандай қариндошлик ришталари йўқлигини айтиш жоиздир.\n- Рустам, Англиядан қачон қайтиб келдинглар?\n- Туманли Альбиондан 12 декабрь куни Тошкентга қайтиб келдик.\n- Миллий чемпионатининг савияси борасида дунёнинг топ давлатларидан бири бўлган Англия сафари таассуротлари бизнингча илиқ бўлса керак?\n- Албатта. Англияда 3 ой вақт бўлиб, олам-олам таассуротлар билан қайтдик. Футболга бўлган эътибор, об-ҳавоси, одамларнинг бир-бирига бўлган муносабати менга жуда ёқди.\n- Янги муҳитга кўникиб кетиш қийин бўлмадими?\n- Бунгача Англия давлати ҳақида фақат, ўқиганмиз, эшитганмиз. Лекин бирор маротаба ҳам бормадик. Тўғриси, Англия менга жуда ёқди. Айтарли ҳеч қандай қийинчиликка дуч келмадик.\n- Тил борасида унчалик ҳам муаммога дуч келмаганга ўхшайсиз. Шундайми?\n- Бунгача инглиз тилини мукаммал билмасдим. Ҳар холда тушунча бор эди. Лекин бемалол суҳбатлашиб кетишга қийналардим. Англияда 3 ой муддат бўлиб шу вақт оралиғида тилни ҳам пухта ўрганиб олдим.\n- Клуб томонидан сизларга бўлган эътибор ҳам юқори даражада бўлгандир?\n- Ҳудди шундай. Нафақат бизга балки умуман ўзлари учун ҳам шароитлар жуда зўр. Машғулот майдони, мураббийлар... ҳаммаси тўла-тўкис қониқтирди.\n- Уларда машғулот чоғида кўпроқ нимага эътибор қаратилади?\n- Асосан жисмоний жиҳат устида ишланади. Шунинг учун ҳам Англиядаги футболчилар жисмонан бақувват экан. Техника борасида эса унчалик эмас. Бу борада улар билан бемалол рақобатлашиш мумкин.\n- “Флитвуд Таун”да болалар футболига ҳам эътибор юқорими?\n- Ҳа, уларнинг академиясида иш қизғин эканлигига амин бўлдик. 8 ёшдан бошланади. Ҳар бир ёш учун алоҳида алоҳида гуруҳлар ташкил этилган. Машғулот майдони етарлича. Мураббийларнинг деярли ҳаммаси Англиядан экан.\n- У ерда бир қатор синов-назорат ўйинларида иштирок этганинглар ҳақида маълумотлар бор. Бунга ўзингиз ёрдамингизда аниқлик киритиб олсак.\n- Клубнинг мавсум аввалида қилган рўйхатидан ўрин олмаганимиз боис, расмий учрашувларда иштирок эта олмасдик. Шу боис мураббийлар бизни назорат ўйинлари орқали синаб кўрди. Ҳаммаси бўлиб 4та баҳсда иштирок этдик. “Эвертон”, “Астон Вилла”, “Карлайл Юнайтед” каби таниқли клубларга қарши ўйнадик.\n- Мазкур ўйинлар орқали тажрибангизни оширган бўлиши турган гап?\n- Фикрингизга қўшиламан. Шубҳасиз бу каби кучли рақибларга қарши баҳсларда иштирок этиб, катта ўсишга эришдим деб ўйлайман. Англияда ўтказган вақтларим мен учун қадрли ва самарали кечди. Шу фурсатдан фойдаланиб “Локомотив” клуби раҳбариятига бизга ушбу сафарни, имкониятни яратиб бергани учун миннатдорчилик билдираман.\n- “Флитвуд Таун”да ўзбекистонлик футболчилардан ташқари яна бошқа давлатлардан ҳам ўйинчи келганми?\n- Ҳа, бу клубда биргина Прохоров иккимиз бўлмадик. Биздан ташқари Франция, Шотландия ва Америка давлатларидан келган футболчилар ҳам бор эди. Улар билан дўстлашиб кеттик. Умуман олганда қисқа фурсат ичида ҳамма йигитлар билан дўстона алоқани йўлга қўйдик. Кейинчалик ҳам бир-биримиздан хабар олиб турадиган даражада, доимий алоқани йўлга қўйиб олдик. Насиб қилса кейинчалик ўша йигитлар билан Европанинг топ клубларида бирга ўйнармиз.\n- Сиз дарвозабонсиз. Шундай экан у ерда махсус мураббий билан ишлаган бўлсангиз керак?\n- Ҳудди биздаги каби Англияда ҳам машғулотнинг қанчадир қисмини дарвозабонлар мураббийи билан ўтказдик. Мураббийимиз ҳар бир шогирди билан жиддий ишлади. Ўз ишига профессионал эканлиги кўриниб турарди.\n- “Флитвуд Таун” клубининг тарихи билан ҳам танишиб чиқдингизми?\n- Албатта. Бу клуб ўзининг бой тарихига эга. 1908 йили ташкил этилган экан. Кўплаб футболчиларни етиштириб келмоқда. Таниқли собиқ футболчи Барди ҳам бундан уч йил муқаддам айнан “Флитвуд Таун”нинг етакчиларидан бири бўлганлигини айтишди.\n- Энди Англияга яна борасизларми?\n- Буни раҳбариятдан сўраш керак. Қайтиб бориш тўғрисида ҳозирча бизга айтишмади.\n- У ҳолда “Локомотив”нинг асосий таркибига қўшилсангиз керак. Лекин бу ерда ҳам сизни жиддий рақобат кутиб турибди?\n- Ҳа, буни яхши биламан. Асосий дарвозабонга айланиш учун яна кўп ишлашим керак. “Локомотив”да тажрибали голкиперлар жамланган. Албатта улар билан бўладиган рақобат ҳам енгил бўлмайди. Лекин мен ҳам жиддий курашаман. Машғулотларда астойдил ишлаб, ўзимни кўрсатмоқчиман.\n- Шу ўринда биринчи мураббийларингизни ҳам эслаб ўтсак, мақсадга мувофиқ бўларди?\n- Яхши бўларди. Ўзим 1996 йили Тошкент шаҳрида туғилганман. Илк мураббийим Бородавкин Валерий Васильевич бўлган. Кейинчалик эса Суннатилло Абдурасулов қўли остида шуғулланганман. Кези келганда мураббийларимга ҳам миннатдорчилик билдириб қоламан.


Ядровий битим барбод бўлса, Эронга қарши ҳарбий куч ишлатишга рухсат берилади | IDROK.UZ\nЯдровий битим барбод бўлса, Эронга қарши ҳарбий куч ишлатишга рухсат берилади\nПентагон Эрон билан ядровий битим амалга ошмаса, Теҳронга қарши ҳарбий куч ишлатишга рухсат беради. Бу ҳақда Пентагон раҳбари Эштон Картер NBC телеканалига берган интервьюсида айтиб ўтди, деб ёзади «РБК».\n«Ҳарбий вариант имконияти, шубҳасиз, мавжуд», — деди Картер. Шу билан бирга, амалдор томонлар музокаралар натижаларини кутиши лозимлигини таъкидлади. «Шубҳасиз, агар гап яхшигина битим ҳақида борса, унда албатта кутиш ва музокараларни якунлаш керак», — дея аниқлик киритди Картер.\nПентагон раҳбаридан «олтилик» Теҳрон билан келишиб олишга муваффақ бўлган тақдирда ҳам, АҚШ ироқлик амалдорларга ишона олиш-олмаслиги ҳақида сўради. «Ҳар қандай битимда бўлгани каби, бу ишончга асослана олмайди. У текширувни амалга ошириш имкониятига асосланиши керак», — дея жавоб қилди Картер.


АҚШ Тожикистон Мудофаа вазирлигига 20 та машина совға қилди\nҚўшма Штатлар Тожикистон мудофаа вазирлигига мамлакат чегараларини мустаҳкамлашда ёрдам бериш доирасида 20 та юк машинасини совға қилди.\nАҚШнинг Душанбедаги элчихонаси маълум қилишича, қиймати 1,3 миллион доллар бўлган жиплар Мудофаа вазирлиги махсус кучларига чегараларда вазият қийин бўлган ҳудудларда операция ўтказишга имкон беради.\n5 октябрь куни АҚШнинг Тожикистондаги элчиси Жон Марк Поммерсхайм ва Тожикистон мудофаа вазирининг ускуналар ва қўллаб-қувватлаш бўйича ўринбосари, генерал-майор Хусрав Бобозода енгил кўп мақсадли транспорт воситаларини топшириш маросимида иштирок этишди.\n«Бу беғараз ёрдам, биз Тожикистонга чегара хавфсизлигини таъминлаш учун кўрсатаётган ёрдамимизнинг мисолларидан биридир. Биз Тожикистондан чегара хавфсизлиги соҳасидаги яқин ҳамкорлик учун миннатдормиз ва биргаликдаги ютуқларимиз билан фахрланамиз. Биз терроризм, наркотрафик ва ядровий қурол тарқалишига қарши курашда шерик бўлиб қоламиз. Биз биргаликда ишласак, кучлироқ бўламиз», — деди АҚШ элчиси.\n1992 йилдан бери Америка Қўшма Штатлари Тожикистонга 330 миллион долларлик ҳарбий ёрдам кўрсатди. Бу ёрдам доирасида Тожикистон хавфсизлик кучларига умумий қиймати 10,5 миллион долларлик 358 та автомобиль топширилди, дейилади Америка дипломатик миссияси сайтида.


Мактабдаги бўш иш ўрни учун пора талаб қилган директор ўринбосари фош этилди\n12:50 / 21.06.2016\n2015 йил май ойининг охирлари, мактабда қурилиш ишлари олиб борилаётган эди. Мактаб директорининг хўжалик ишлари бўйича ўринбосари Барно Назарова директор Акмалжон Маҳмудов билан қурилиш юзасидан ташкилий ишларни ҳал қилаётганди. Шу пайт Акмалжоннинг уяли телефонига бир аёл қўнғироқ қилиб, ўзини Гўзал дея таништирди-да, учрашишни таклиф қилди. Бу ҳақда “Ҳуқуқ” нашри ёзмоқда.\nАкмалжоннинг имконияти бўлса, истироҳат боғи ёнига келишини сўради Орадан қанча вақт ўтмай, ўзини Гўзал деб таништирган бир аёл келиб, Акмалжон билан салом-алик қилиб, суҳбатлаша бошлади. Маълум бўлишича, Гўзал мактабда ишга жойлашиш, шунингдек, 7 ёшга тўлган жиянини 1-синфга қабул қилиш ҳақидаги илтимос билан келган экан. Бу эса Барнонинг эътиборини тортмай қолмади.\nУ бироздан кейин Гўзал билан суҳбатлашар экан, кўнглида ғараз ният уйғонди. Мактабда кадрлар масаласи бўйича фақат ўзи шуғулланишини, айни пайтда инглиз тили фани ўқитувчилиги бўйича вакант ўринлар борлигини айтиб, Гўзални қизиқтириб қўйди. Сўнгра мақсадга кўчиб, бу ишни битириш учун 500 АҚШ доллари беришни шаъма қилди.\nАёл директор ўринбосарининг таклифи қонунга хилоф эканлигини тушунди ва ҳуқуқни муҳофаза қилувчи идораларга ариза билан мурожаат қилди.\n...Барно Назарова мактаб биносининг биринчи қаватида кутиб турган экан. Гўзал келиши билан уни ичкари хонага бошлаб кирди. Ундан 500 АҚШ долларини олгач, тегишли ҳужжатларни кейинчалик олиб келишини тайинлади. Шу пайт хонага департаментнинг Андижон вилоят бошқармаси ва Андижон шаҳар бўлими ходимлари кириб келишди. Шу тариқа Б.Назарованинг ғаразгўйлик ниятида режалаштирган жинояти фош этилди.\nСуд ҳукмига кўра, Барно Назарова қилмиши учун жиноий жавобгарликка тортилди.


АНВАР СОБИРОВ: Ўзим қизиқишим туфайли шу даражага етиб келдим - 19 Марта 2013 - ۩۞۩• Www.UzKinoZal.Com •۩۞۩\nSeshanba, 17.10.2017, 03:18\nГлавная » 2013 » Mart » 19 » АНВАР СОБИРОВ: Ўзим қизиқишим туфайли шу даражага етиб келдим\nАНВАР СОБИРОВ: Ўзим қизиқишим туфайли шу даражага етиб келдим\nАгар "санъаткор бўлишим керак” деб санъаткор бўлганимда аллақачон бошқа касбни танлаб кетган бўлар эдим...\n- Айнан санъат соҳасини танлашингиздан мақсад? Биламиз албатта оилангизда ҳамма санъаткор. Фақат шунинг учунгина санъаткор бўлишингиз керак деб ўйладингизми? Балки ёшлигингизда бошқа соҳани айтгандирсиз?\n- Албатта ёшликдан оилавий муҳитимиз санъат соҳасини танлашимга туртки бўлди деб ўйлайман. Эсимни танибманки атрофимдагиларнинг барчаси турли xил санъатнинг соҳасини танлаган инсонлар эди. Ёшлигимда санъатдан бошқа касб йўк деб ўйлардим. Агар "санъаткор бўлишим керак” деб санъаткор бўлганимда аллақачон бошқа касбни танлаб кетган бўлар эдим. Айрим "санъаткорчаларимиз” ҳам борки соҳанинг аччиғини тотиб кўриб қайтиб кетаётганларига гувоҳи бўляпмиз. Ҳар қандай касбнинг ҳам қийинчилиги бор, қийин экан деб бу соҳадан бу соҳага ўтиб юруш жуда хунук нарса. Мен баxтли санъаткорман, чунки эл суйган санъаткорлар масалан: Ўзбекистон, Қирғизистон ва Қорақалпоғистонда xизмат кўрсатган артист Ортиқ Отажонов, Ўзбекистон халқ артисти Олмаxон Ҳайитова, Ўзбекистонда xизмат кўрсатган артист Оғабек Собировлар ёнида уларни эшитиб, тинглаб, ўрганиб Анвар Собир бўлдим. Мени ҳеч ким қўлимга тор бериб мана буни чал, мана буни куйла демаган, ўзим қизиқишим туфайли шу даражага етиб келдим.\n- Сизни муxлислар xонанда қолаверса актёр сифатида ҳам танишади, муxлисларингизга кўпинча қай тарафлама Анварбек Собиров бўлдим, қайси соҳада кучлиман деб биласиз?\n- Ўша "Бегона баҳор" фильмидан кейин концертларда, тўй-xашамларда мени xонанда ва кино актёр деб таништира бошлашди. Бундан авваламбор жуда ҳурсанд бўлдим, лекин мени xонанда деб айтишларини, эътироф этишларини xоҳлайман, чунки бутун бир ҳаётимни xонандачилик ижодимга бағишлаганман, минг марта кинодаги образимни мақтагандан бир марта қўшиғимни мақтаганларини афзал биламан. Бу ҳақда мен қўшиқ ҳам ёзяпман "Мен аслида хонандаман, актёр эмас” деб номланган, яқин кунларда тақдим этиш ниятим бор. Лекин xалқ мени албатта кинода кўпроқ таниди.\n- Услубингизни ўзгартириш яъни янгича йўналишда ижод қилиш ниятингиз борми?\n- Услубни ўзгартириш бу айрим пайтларда яxши ёки ёмон таъсир кўратиши мумкин. Мени 13йиллик санъатимни муxлисларим билишади. Хаёлидаги Анвар умуман бошқа йўналишда, айтайлик "реп” куйлаб чиқиши обрўйимга бутунлай ёмон таъсир қилиши мумкин. Услубни ўзгартириш учун менимча, ўша услубни мукаммал тарзда ўрганиш керак деб биламан, яна билмадим. Лекин мен услубимни ўзгартириш ниятим йўқ.\n- Асосий ютуғингиз нимада деб биласиз? Ташқи кўриниш, ижод ёки ўзига xос ижро?\n- Билмадим мен ўзимни жуда зўр санъаткор деб эмас ўртамиёна, ўзига яраша мухлислари бор хонанда деб ҳисоблайман. Саҳна албатта чиройни, гўзалликни талаб қилувчи маскан ҳисобланади. У ерга чиқиш учун фақатгина ташқи кўринишнинг ўзи етарли эмас. Унга яраша ижро ва иқтидор ҳам талаб қилинади. Ўзимга яраша ютуғим ҳамма санъаткорда ҳам бўлгани каби менда ҳам ўзимга xос ижрода деб биламан.\n- Бадиий китоблар ўкийсизми? Асосан қайси адибларни китобларини?\n- Тўғрисини айтганда, яxши бадиий китоблар ўқимаганимга 5йилдан ошиб қолди. Лекин китоб жавонимда жуда кўп бадиий китоблар бор, уларни албатта ўқишни ният қилиб қўйганман. Лекин шеърий китобларни кунда бўлмасаям кунора ўқиб тураман. А.Навоий, З.М.Бобур, Жомий, Б.Машраб, Маxтумкули, X.Деxлавий ижодларини жуда хурмат қиламан.\n- Бировни кечириш керак бўлган вақтларда қандай чора кўрасиз? Ҳадеганда кечираверасизми ёки…\n- Агар айб менда бўлиб кимнидир ҳафа қилган бўлсам, албатта чақириб ундан кечирим сўрайман. Лекин айб унда бўлиб, менга айбни тўнкариб, ноҳақлик қилса бунга асло чидай олмайман кечиришим жуда қийин. Умуман кечирмаслигим ҳам мумкин. Табиатим жуда оғир. Тилимдан кечирсам ҳам дилимдан кечиролмайман. Шундай вазиятлар бўлади-ки ўзингиз xоҳламаган ишларни қилишингизга тўғри келади. Масалан: сиз xоҳламаган даврага киришга, суҳбат қуришга xатто ўзингиз xоҳламаган гапларни ҳам айтишга мажбур бўласиз.\n- Xушомад ҳар қандай эшикнинг калити дейишади. Сиз ҳам қўллаганмисиз?\n- Xушомадни ўзингизни манфаатингиз йўлида эмас кимнингдир кўнглини кўтариш учун бўлса мен буни ёмон дея олмайман, ўзим ҳам фойдаланаман. Xушомадда ҳам меъёр бўлади. Менинг фикримча ўзингиздаги йўқ ҳислатларни қўшиб бўрттириб қилингани тагида манфаат ётади. Мен бунақа эмас самимий қилинадиган xушомад тарафдориман.\n- Кўринишингиздан таъсирчан инсонга ўxшайсиз, аслида қандайсиз?\n- Ҳақиқатдан ҳам жуда таъсирчан инсонман. Агар таъсирчан бўлмаса инсон ижодкор бўлолмайди. Табиятни мўжизаларидан ҳам таъсирланиши керак. Ҳафа бўлганимни ҳам қувонганимни ҳам дарров сездириб қўяман. Ёмон томони шуки, майда нарсаларни ҳам ўзимга олиб, ундан таъсирланиб тушкунликка тушиб қоламан.\n- Кибрга, манманликка берилиб кетмасликка ундайдиган нарсангиз?\n- Қалбида иймони бор инсон ундан сақланиши керак. Ундан сақланишнинг ҳаётда хеч бир қоидаси йўк-ки одам ундан ўзини асраса. Мен ўзим Анвар Собиров бўлишимдан олдинги Собиров Анвар бўлганлигимни эслайман ҳар доим. Одам ким эди-ю ким бўлганлигигача бўлган даврни эслаши керак. Xалқимизнинг шундай бир доно гапи бор " Қалбинг тошса қабр устига, кўнглинг чўкса дарёга бор” дейилади. Бойликка қўйилган муҳаббати кибрга берилганлигидан далолатдир. Санъаткор xалқсиз, мухлисларсиз ҳеч ким эмас. У xалққа қиладиган манманлиги, кибрлиги санъаткорнинг энг ёмон томонидир. Мен мухлисларимни, ўзимнинг шинавандаларимни жуда қаттиқ xурмат қиламан. Шу сабабли ҳам ўзгармасликка ҳаракат қиламан.\nУ ҳақида 10та факт:\nТуғилган куни: 1970 йил 24 июль\nБўйи: 1.82 м\nМашинаси: Оқ рангли Эпика\nШиринликлардан: Фақат конфетни xуш кўради.\nСевимли ранги: Кийинишда оқ, машинада қора.\nХоббиси: Авиа ва темир йўл чипталарини йиғиш.\nЁмон кўргани: Иккиюзламачилик\nОxирги марта: Шаҳардаги транспортлардан 1996 йил метрога тушган.\nШиори: Сабр, Шукр, Қаноат.\nКатегория: Статья / Maqola | Просмотров: 1100 | Добавил: IDEAL | Рейтинг: 0.0/0


Россиялик “Рапунцел” интернетда машҳур бўлиб кетди(Фото)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Россиялик “Рапунцел” интернетда машҳур бўлиб кетди(Фото)\t10:25, 17 май 2016\tРоссиянинг Барнаул шаҳрида яшовчи Дарья Губанова сочларини 13 йилдан бери кестирмайди, деб ёзади “Вести” нашри.\nДарьянинг узун сочлари интернетда тобора машҳур бўлиб бормоқда ва уни Instagram орқали турли мамлакатлардан 105 мингдан ортиқ киши кузатиб боради. Дарьянинг айтишича, у сочларини 2003-йилдан бери ўстиради. Мультқаҳрамон Рапунцелнинг ҳаётдаги жонли ифодаси бўлган Дарья сочларини товонига етказишни орзу қилишини айтиб ўтган. У сочлари оёқларига етганидан сўнггина, яъни 2017 йилларга бориб, уларни калталатишини маълум қилди. У ҳақда кўплаб хорижий ОАВлар ҳам мақолалар ёзган.


«Ҳеч ким эътибордан четда қолмаслиги керак» – Ҳомийлик хайрияларни мувофиқлаштириш марказидан репортаж\nМарказда аҳоли мурожаатлари билан тизимли ишлаш ва манзилли ёрдам кўрсатиш мақсадида 1197 қисқа рақамли колл-марказ ташкил этилди. Ягона алоқа марказига Ёшлар иттифоқининг кўнгилли ёшлари жалб этилган бўлиб, аҳолидан тушаётган мурожаатлар тезкорлик билан рўйхатга олинмоқда.\nБиргина Тошкент шаҳридаги колл-марказга жами 10 мингдан ортиқ мурожаат келиб тушган бўлиб, (1-кунда – 787 та, 2-кунда – 1 190 та, 3-кунда – 2057 та), ушбу мурожаатлар электрон дастур орқали ҳар бир туман бўйича тузилган ишчи гуруҳларга юборилмоқда.\nТуманлардаги ишчи гуруҳлар аъзолари маълумотларни умумлаштириб, манзилли рўйхат асосида аҳоли учун зарур бўлган бирламчи озиқ-овқат маҳсулотлари (ун, гуруч, картошка, ёғ, пиёз, макарон, шакар)ни 30та Damas автомашинаси орқали манзилларига етказмоқда.\nЯгона алоқа марказига мурожаат қилган шахснинг географик локациясига мувофиқ, мурожаат ҳудудлардан бирига автоматик йўналтирилади. Масалан, Тошкент шаҳридан 1197 рақамига мурожаат қилган шахс пойтахтда ташкил этилган марказ билан боғланади.\nКолл-марказ кўнгиллилар гуруҳи координатори Камола Сафарованинг айтишича, ёшлар ҳар бир мурожаатни диққат билан ўрганиб, мулоқотдаги шахснинг маълумотларини электрон базага киритмоқда.\n«Бу ерда кўнгиллилар гуруҳи бўлажак шифокор-талабалардан тузилган. Чунки карантин даврида мунтазам даволанишда бўлган аҳолининг дори-дармонга, тиббий-гигиеник воситаларга ҳам талаби бор. Бу масалада талабалар яхши кўмакчи бўлмоқда. Аммо юзага келган мураккаб вазиятни биз ҳам яхши англаймиз. Шунга қарамай, жавоб бериш имконсиз бўлган саволлар ҳам билдирилмоқда. Ҳозир ўрнатилган тартибларга риоя қилиб, барчамиз карантин даврини сабр билан ўтказишимиз керак», дейди у.\nМарказда навбатдаги мурожаатни базага киритган Элдор Шерматов Kun.uz билан суҳбатда фаолиятида юзага келаётган қийинчиликларни гапириб берди.\n«Озиқ-овқатга эҳтиёжи бўлиб, мурожаат қилган одам ўз яшаш манзилини билмайди ёки кўчаларнинг собиқ номини айтади. Мен базага буни кирита олмайман. Маълумотларни ойдинлаштиргунча, кўп вақт йўқотиляпти.\nАйримлар эса мулоқот учун атайин ёши катта одамларга гўшакни беради. Улар секин гапириши, саволларга аниқ жавоб бермаслиги ҳисобига бошқа мурожаатчиларга хизмат кўрсатиш қийин бўляпти», деди у.\nУнинг айтишича, ҳар бир мурожаатни ўрганиб, озиқ-овқатни етказиб бериш учун 1-2 кун ўтади. Шу вақт оралиғида яна қайта мурожаат этувчилар ҳам учрамоқда.\n«Бир марта ёрдам олган одам кейинги 10 кун давомида мурожаат қилиши мумкин эмас. Негаки, кўрсатилган ёрдам 10 кунга етарли миқдорда тақсимланган», дея қўшимча қилди Элдор.\nKun.uz'га маълум бўлишича, карантинга қадар аҳолига моддий ёрдам яшаш турмуш тарзини ўрганиб, оилавий шароитидан келиб чиқиб белгиланган бўлса, айни пайтда 1197 қисқа рақамига мурожаат этувчининг моддий аҳволи, оилавий шароити суриштирилмайди.\nМаҳалла ва оилани қўллаб-қувватлаш вазирининг биринчи ўринбосари Элмира Боситхонованинг билдиришича, вазиятнинг мураккаблиги шундаки, шу пайтга қадар даромад қилиб, бирор юмуш билан банд бўлган аҳоли ҳам карантин қоидасини бузишга ҳаққи йўқ.\n«Марказни ташкил этишдан мақсад ҳам шу: кимдир ийманиб ёрдам олишга уялади, бошқа оила шижоат билан олади. Якка тартибдаги хайрия ишлари карантин қоидаларига зид келади. Хайриячининг турли хонадонларга кириб бориши, махсус ҳимоя кийимларисиз бўлиши вазиятни оғирлаштиради.\nШунингдек, аҳоли жамият ғамхўрлигига муҳтож экан, ҳеч ким давлат назаридан четда қолмаслиги лозим», деди у.\nТартибга кўра, аҳолига ун, гуруч, картошка, ёғ, пиёз, макарон, шакар чекланган миқдорда етказиб берилмоқда. Бундан ташқари, ҳомийларнинг хайрия маблағлари эвазига товуқ гўшти ва тухум ҳам тарқатилмоқда. Айрим пайтларда ширинликлар, сариёғ ва бошқа неъматлар ҳам саватчага қўшиляпти.\nБуларнинг барчаси ҳомийлар қўшадиган маблағга боғлиқ. Шунга қарамай, 7 турдаги озиқ-овқат ҳар бир саватда бўлиши давлат томонидан таъминланган.\nКелтирилган картошкани тақсимлаётган кўнгилли Абдураҳмон Фозиловдан иш устида фикрларини сўрадик.\n«Картошкани тарозида ўлчаб, бировнинг ҳаққи қолиб кетмаслигига интиляпмиз. Маҳсулотнинг яроқсиз, чириганлари олиб ташланяпти. Имкон қадар халқимизни хурсанд қилиш учун беминнат хизматдамиз», дейди у.\nМарказга келтирилаётган озиқ-овқатни тақсимлаш ва қадоқлашдан ташқари, кўнгиллилар гуруҳига тушлик тайёрлаб тарқатаётган «Меҳрли қўллар» гуруҳи аъзолари ҳам иш билан банд.\nМарказда биз суҳбатда бўлганларнинг барчаси аҳолини карантин даврида иложи борича уйдан чиқмай, касаллик тарқалишига қарши курашишда жипслашишга чақириб қолди. Агар уйда қолиб, кимдир овқатга муҳтожлик сезса, улар ҳеч иккиланмай ёрдам беришга тайёр.\nРепортажни якунларканман, бир ўй-фикр тинмай чарх ура бошлади. Марказга мурожаат этиб, муҳтожликда озиқ-овқат сўраш тиламчилик ё боқимандалик саналмайди. Бу – бугуннинг талаби. Гарчи йўловчи ташиб, кунлик даромад қилган бўлсангиз ҳам, дўкон очиб савдолар юришиб турган бўлса-да, энди карантин туфайли бу ишлар вақтинча тўхтатилган. Бир халқ бўлиб, карантинда ўтиришга мажбурмиз, лекин ҳеч қачон давлат ва жамият эътиборидан четда эмас.


ЎзА - Иқтисодий ўсиш суръати янада ошади\n22.01.2015 14:31 Янги қонунларга шарҳлар\nИқтисодий ўсиш суръати янада ошади\nЖамиятимизда тадбиркорлик муҳити тобора мустаҳкамланиб бораётгани юқори иқтисодий ўсишни таъминлаш, аҳоли бандлиги ва фаровонлигини оширишга замин яратмоқда. Президентимиз Ислом Каримовнинг мамлакатимизни 2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамаси мажлисидаги маърузасида ҳам бу алоҳида эътироф этилди.\nТаъкидланганидек, ялпи ички маҳсулотни шакллантиришда кичик бизнес ва хусусий тадбиркорлик соҳасининг улуши 2000 йилдан буён 31 фоиздан 56 фоизга, саноат маҳсулотлари ишлаб чиқаришда 12,9 фоиздан 31,1 фоизга ўсди.\nТадбиркорлик субъектларини қўллаб-қувватлаш, уларнинг ҳуқуқларини кенгайтиришга қаратилган чора-тадбирлар бундан буён ҳам мамлакатимиз иқтисодий ўсиш суръатларига ўз ижобий таъсирини кўрсатади. Жумладан, 2014 йил 12 декабрда кучга кирган “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун асосида тадбиркорларга янада кенг қулайликлар яратишни назарда тутувчи қоидалар амалиётга киритилди.\n– Мамлакатимизда тадбиркорларнинг фаолият юритиши учун қулай шароит яратиш, давлат ва хўжалик бошқаруви органларининг очиқлигини таъминлашга қаратилган чора-тадбирлар изчил давом эттирилмоқда, – дейди Ўзбекистон Республикаси Президенти ҳузуридаги Амалдаги қонун ҳужжатлари мониторинги институти бош илмий ходими, юридик фанлар номзоди Зафар Рўзиев. – Бу қулай ишбилармонлик муҳити вужудга келишига замин яратди. Давлатимиз раҳбарининг “Ўзбекистон Республикасида инвестиция иқлими ва ишбилармонлик муҳитини янада такомиллаштиришга доир қўшимча чора-тадбирлар тўғрисида”ги фармони ҳамда “Тадбиркорлик фаолиятини амалга ошириш ва давлат хизматларини кўрсатиш билан боғлиқ тартиботларни янада такомиллаштириш чора-тадбирлари тўғрисида”ги қарори бунда муҳим дастуриламал бўлди.\nЯнги қонун мазкур фармонларга асосан қабул қилинган бўлиб, унга кўра қонун ҳужжатларига киритилган янгиликлар тадбиркорлик фаолиятини янада ривожлантиришга қаратилган. Хусусан, Ўзбекистон Республикасининг “Табиий монополиялар тўғрисида”ги қонунига киритилган ўзгартиш билан табиий монополия субъектлари фаолияти устидан самарали давлат назоратини амалга ошириш белгиланди. Эндиликда табиий монополия субъектлари фаолияти устидан давлат назорати монополияга қарши давлат органи томонидан амалга оширилади. Бу жараёнда товарлар нархини белгилаш ҳамда нарх ва тарифларни қўллаш тартибига риоя этилиши доимий эътиборда бўлади. Бу, албатта, истеъмолчилар манфаатлари таъминланишига хизмат қилади.\nЎзбекистон Республикасининг “Тадбиркорлик фаолияти эркинлигининг кафолатлари тўғрисида”ги қонунига киритилган қўшимчага кўра кичик тадбиркорлик субъектлари доираси кенгайтирилди. Эндиликда енгил саноат, озиқ-овқат ва қурилиш материаллари соҳасида фаолият юритаётган корхоналарда ходимлар ўртача йиллик сони кўпи билан икки юз киши бўлса, металлга ишлов бериш, мебель саноати каби соҳаларда ходимларнинг ўртача йиллик сони кўпи билан юз киши бўлса ана шундай мақомга эга бўлади. Улар қонунчиликда назарда тутилган имтиёзлардан бемалол фойдаланади.\nҚонуннинг “Тадбиркорлик фаолияти субъектлари учун ноқулай бўлган қонун ҳужжатларидаги ўзгартишлардан кафолатлар” деган янги модда билан тўлдирилгани муҳим янгиликдир. Унга кўра, тадбиркорлик фаолиятини амалга ошириш тартиб-таомилининг мураккаблаштирилишини ва тадбиркорлик фаолияти субъектлари зиммасига янги мажбуриятлар юклатилишини назарда тутадиган, уларнинг жавобгарлигига оид янги чораларни белгилайдиган қонун ҳужжатлари расмий эълон қилинган кундан эътиборан камида уч ойдан кейин кучга киради.\nҚонунга киритилган янгиликка биноан бундан буён вазирликлар, давлат қўмиталари ва идоралари, маҳаллий давлат ҳокимияти органларининг тадбиркорлик субъектлари билан ўзаро муносабатлар масалаларини тартибга соладиган норматив-ҳуқуқий ҳужжатлари уларнинг расмий веб-сайтларида эълон қилиниши шарт. Эълон қилинмаган норматив-ҳуқуқий ҳужжатлар ва бошқа ҳужжатларнинг талабларини бузганлик учун тадбиркорлик фаолияти субъектларига нисбатан жавобгарлик чоралари қўлланилмайди.\nЯнги қонун билан Ўзбекистон Республикасининг “Фаолиятнинг айрим турларини лицензиялаш тўғрисида”ги қонунига ҳам тегишли ўзгартишлар киритилди. Қонун “Фаолиятнинг айрим турларини “бир дарча” принципи бўйича лицензиялаш” деб номланган янги модда билан тўлдирилди. Бундай тартиб тадбиркорлик субъектларига лицензия олишда катта қулайлик яратиб, уларнинг ортиқча вақт ва маблағи сарфланишининг олдини олади.\nКучга кирган қонун мамлакатимизда бизнесни юритиш шароитларини эркин бозор иқтисодиёти талаблари ва тамойилларига, умум қабул қилинган халқаро нормаларга тўлиқ жавоб беришига ҳуқуқий асос бўлди. Тадбиркорлик фаолиятини ортиқча тартибга солиш ҳолатлари бартараф этилиб, давлат органлари билан тадбиркорлик субъектлари ўртасида ўзаро муносабатларнинг очиқлиги учун шароит яратилди. Бу тадбиркорлар эркинлигига кенг йўл очиб, уларнинг самарали фаолият юритишига замин яратади.


Кўзини кўз косасидан чиқарадиган покистонлик бола интернетда оммалашиб кетди\n09:17 / 03.02.2017\nПокистонлик 14 ёшли Аҳмад Хон исмли ўсмир ўзининг антиқа қобилияти эвазига интернетда оммалашиб кетди. Гап шундаки, бола кўзини кўз косасидан бир сантиметр ташқарига чиқара олади. Бола ўзининг "суперқобилиятини" намойиш қилган видео интернет фойдаланувчиларни лол қолдирди.\n"Ўтган йили мен нимадир қилиб туриб, қовоғимга текканимда кўзим ташқарига чиқиб кетди. Мен кўзимни шикастлаб олдим деб ўйлагандим, бироқ кейинроқ бу зиён келтирмаслигини тушундим", деб айтмоқда ўсмир.\nБола Покистонда машҳур бўлиб кетди. Ундан маҳаллий телекомпаниялар бир неча маротаба интервьюлар олишган. Хоннинг айтишича, мактабдошлари унинг антиқа қобилияти сабабли ундан ҳайиқиб туришади. Ҳозирда ўсмирда мақсад пайдо бўлди – у ўз қобилияти билан Гиннесс рекордлар китобидан жой олмоқчи.\nПокистон ўсмир кўз косаси


AnTuTu рейтинги: Ўйинбоп флагман Mi 11’ни тахтдан ағдарди! (2021 йил январь) - Terabayt.Uz\nQualcomm компаниясининг энг кучли чипсети – Snapdragon 888 базасидаги илк смартфон – Xiaomi Mi 11 модели AnTuTu бенчмаркининг ўтган ойдаги рейтингида шоҳсупага кўтарилган. Лекин бу флагман тахтда узоқ ўтира олмади...\nAnTuTu жамоаси 2021 йилнинг биринчи ойи мобайнида ушбу бенчмаркда текшириб кўрилган Android-смартфонларнинг энг кучлиларини эълон қилди. Рўйхатни шакллантиришда мазкур сервисда камида 1000 марта тест қилинган моделлардан ҳар бирининг ўртача (энг юқори эмас!) натижалари асос қилиб олинган.\nДекабрдаги рейтингда 708 425 баллик натижаси билан лидер бўлиб турган Xiaomi Mi 11 бу гал 705 593 баллик кўрсаткич билан иккинчи ўринга тушиб қолибди. Vivo компаниясининг iQOO бренди тайёрлаган iQOO 7 геймерофони ҳали тақдим этилмасидан олдиноқ бу сервисда 752 935 баллик натижа билан рекорд ўрнатган эди. Ниҳоят, бу смартфон январда намойиш этилди ва ўз рақибидан анча арзон нархда сотила бошлади. Харидорлар дарҳол уни AnTuTu’да текшириб кўришди ва... 728 784 балл билан у мазкур ойнинг етакчисига айланди!\nДастлабки икки ўриндаги смартфон Qualcomm Snapdragon 888 чипсети базасида ишлайдиган бўлса, кейинги иккита поғонани Kirin 9000 процессорли Huawei флагманлари эгаллаган. Яъни, Huawei Mate 40 Pro+ ҳамда Huawei Mate 40 Pro камерофонлари тегишлича 702 553 ва 688 043 балл билан учинчи ва тўртинчи ўринларни банд этган.\nЎҚИНГ: 2020 йил сўнгида бешта нарх тоифасида энг қудратли Android-смартфонлар (AnTuTu рейтинглари)\nКўриб турганингиздек, январь ойидаги кучли смартфонлар ўнталигига яна қуйидаги флагманлар кирган ва уларнинг бари Snapdragon 865 процессорига таянади:\nИшлаб чиқарувчилар кесимида қараганда, рўйхатда энг кўп – тўртта ўринни Vivo компанияси (ва унинг iQOO бренди) вакиллари банд этган. Xiaomi (ҳамда унинг Redmi бренди)нинг учта, Huawei корпорациясининг иккита ва Oppo компаниясининг битта модели кучлилар ўнлигига кирган.\nДарвоқе, Oppo компаниясининг Find X3 Pro флагмани буларнинг барчасидан ҳам ошиқ натижа кўрсатган. Бу модел ҳали расман намойиш этилганича йўқ, бироқ аллақачон самарадорлик бўйича ундан ҳам устун янги смартфон пайдо бўлди!\n#AnTuTu #Huawei #Oppo #Redmi #Vivo #Xiaomi #Android смартфон #бенчмарк #рейтинг #смартфонлар #тест # 5G смартфон #5G-смартфони #AnTuTu рейтинги #Vivo iQOO #Huawei Mate 40 Pro #Xiaomi Mi 11 #Huawei Mate 40 Pro+ #Vivo iQOO 7


24 май 2022, Тошкент вақти: 00:53\nРоссиянинг Омск шаҳрида коронавирусдан ўлган беморни дафн қилиш пайти.\nРоссия ҳукумати коронавирусдан ўлганлар сони озайтириб кўрсатилганини, аслида пандемия оқибатида вафот этганлар расмий маълумотлардан уч маротаба кўп эканини тасдиқлади.\nРоссия статистика қўмитасининг 28 декабрда эълон қилинган ҳисоботида 2020 йилнинг январидан ноябригача бўлган оралиқда ўлимлар сони ўтган йилнинг шу даврига солиштирганда 229 700тага кўпайгани қайд этилган.\nРоссия бош вазирининг ўринбосари Татьяна Голикова эса ҳукумат йиғилишида: “Бу ўлимларнинг 81 фоиздан ортиқроғи COVID билан боғлиқ”,-деб айтди.\nШундан келиб чиқиладиган бўлса, Россияда COVID-19дан ўлганлар сони 186 мингдан кўпроқни ташкил қилади. Бу эса Россия коронавирусдан ўлимлар сони бўйича жаҳонда АҚШ ва Бразилиядан сўнг учинчи ўринда бораётганини англатади.\nРоссия ҳукумати бунга қадар мамлакатда 3 миллион одам коронавирусга чалингани ва 54 500 бемор ўлганини билдириб келган.\nДекабрнинг бошларида президент Владимир Путин Россия умуммиллий изоляция жорий этмаган бўлса-да, пандемияга қарши курашда Ғарб давлатларидан яхшироқ натижаларга эришганини билдирган эди.


21 октябрь тонгининг энг муҳим ва қизиқарли воқеалари\n09:31 / 21.10.2016\n20 октябрь туни ва 21 октябрь тонгида содир бўлган энг муҳим ва қизиқарли хабарларнинг энг саралари Kun.uz дайжестида.\n21 октябрга ўтар кечаси Мехико округ суди Эл Чапо (Пакана) лақабли наркобарон Хоакин Гусман Лоэрани унинг адвокатлари эътирозларига қарамасдан, АҚШга топширишни тасдиқлагани маълум бўлди.\nФранция президенти Франсуа Олланд Буюк Британия бош вазири Тереза Мэйни огоҳлантириб, ЕИ Brexit бўйича музокараларда жиддий позициясини эгаллашини таъкидлаган.\nАҚШнинг Миссури штатида 28 йилдан кейин жасади топилган қизнинг қотиллиги бўйича айблов эълон қилинди.\nҲонгконгга яқилашаётган даҳшатли тўфон сабабли давлат муассасалари ёпилди\nЎн баллик хафв даражасидан 8 балл деб белгиланган кучли денгиз тўфони Ҳонгконгга яқинлашмоқда.\nСурия ҳарбийлари Туркия ҳарбий самолётларини уриб туширишдан огоҳлантирдилар\nСуриялик ҳарбийлар Туркия ҳарбий-ҳаво кучларининг Сурия ҳаво ҳудудини бузадиган барча самолётларини уриб туширишларини айтдилар.\nWikiLeaks Хиллари Клинтоннинг яқин сафдоши Жон Подестанинг электрон почта орқали АҚШ президенти Барак Обама билан ёзишмаларини чоп этди. Шу тариқа 2008 йилдаги 7 та мактуб ошкор қилинган.\nАҚШ президенти лавозимига номзод Дональд Трамп АҚШ президенти сайловлари натижаларини бир шарт билангина тан олишга ваъда берди.\nАмерикалик машҳур рэп ижрочи Эминем янги трекида АҚШ президенти лавозимига номзод Дональд Трампга қарши фикрлар билдирди, деб хабар бермоқда Rolling Stone.\nМустақил ҳуқуқни ҳимоя қилиш ташкилоти Amnesty International Facebook компанияси мессенжер хизматларининг ҳимояланганлигини юқори баҳолади.\nЕвропа Лигаси. I гуруҳи. "Краснодар" ўз майдонида "Шальке"га мағлуб бўлди, "Ницца"дан эса ғалаба\nЕвропа Лигасининг 3-тур учрашувлари давом этмоқда. "Краснодар" жамоаси мазкур турда ўз майдонида "Шальке"га қарши майдонга тушди.\nЕвропа Лигаси. "Шахтёр" уйда "Гент" дарвозасига жавобсиз бешта гол урди, "Интер" эса "Саутҳэмптон"ни мағлуб қилди ва бошқа натижалар\nЕвропа Лигасининг 3-туридан ўрин олган бир нечта учрашувлар поёнига етди. "Шахтёр" жамоаси уйда "Гент"ни қабул қилди. Мазкур ўйинда мезбонлар рақибларидан устунликларини намойиш қилди ҳамда 5:0 ҳисобида ғалаба қозонди.


Ўзбекистонда касбий малака ва билимларни ривожлантириш бўйича ҳудудий кенгашлар ташкил этилади\n09.01.2021 | 08:02\nЎзбекистонда Касбий малака ва билимларни ривожлантириш бўйича кенгаш ҳамда Қорақалпоғистон Вазирлар Кенгаши, вилоятлар ва Тошкент шаҳар ҳокимликлари ҳузурида касбий малака ва билимларни ривожлантириш бўйича ҳудудий кенгашлар ташкил этилади.\nХабарга кўра, бу 31 декабрь куни қабул қилинган «Малакаларни баҳолаш тизимини тубдан такомиллаштириш ва меҳнат бозорини малакали кадрлар билан таъминлаш чора-тадбирлари тўғрисида»ги Президент қарорига киритилган. Қарорга асосан, Хизматчиларнинг асосий лавозимлари ва ишчилар касблари классификатори такомиллаштирилади. Классификатор, жумладан, таълимнинг энг паст даражасига қўйиладиган талабларни бекор қилган ҳолда ҳар бир лавозим ва касб бўйича малака доирасига мувофиқ малака даражасига талаблар киритилишини назарда тутади. Талаблар тегишли лавозим (касб)нинг малака даражасидан келиб чиққан ҳолда иш берувчилар томонидан мустақил белгиланади.\nМасъул вазирлик ва идораларда уларнинг умумий штат бирликлари сони доирасида меҳнатга ҳақ тўлаш шароити бўйича мустақил бўлим бошлиғига тенглаштирилган Касбий малака ва билимларни ривожлантириш бўйича тармоқ кенгаши котиби лавозими киритилади. Қарор билан Бандлик ва меҳнат муносабатлари вазирлиги ҳузуридаги Республика бандлик ва меҳнат муҳофазаси илмий маркази вазирлик ҳузуридаги Меҳнат бозори тадқиқотлари институти этиб қайта ташкил этилди. 2021 йил 1 апрелгача «профстандарт.уз» касбий стандартларнинг ягона очиқ портали ишлаб чиқилади. Шунингдек, 2021/2022 ўқув йилидан:\nЭслатиб ўтамиз, аввалроқ Ўзбекистонда ихтисослаштирилган таълим муассасалари раҳбарларини аттестациядан ўтказиш тартиби тасдиқлангани ҳақда хабар қилинган эди.


ДНК таҳлилини ихтиёрий ўтказиш нархи маълум қилинди » Ўзбекистон янгиликлари – Zamin.uz\n21 ноябрь 2019, 16:10\nДНК таҳлиллари оддий, ўрта ва мураккаб турларга бўлинади. Оддийсини ўтказиш нархи 2 млн. 83 минг сўмни ташкил қилади. Ўрта таҳлиллар баҳоси икки баробар ортиқ. Мураккабга алоҳида ҳисоб-китоб қилинади», – деган давлат суд-мед эксперти Асилбек Норматовнинг сўзларини келтирмоқда Kun.uz мухбири.\nТеглар: ДНК таҳлили экспертиза\nЯнгиликлар » Жамият » ДНК таҳлилини ихтиёрий ўтказиш нархи маълум қилинди\n13:15 Мактаб дарсликларининг ижара нархлари эълон қилинди\n19:43 Таълим муассасаларида психологик хизмат ташкил этилади\n13:43 Ўзбекистонда олтин ва кумуш ёмбиларни сотиш тартибига доир ҳукумат қарори чиқади\n12:57 “Чиройли” авторақамларнинг нархлари ўзгарди


hidoyat.uz – “Мовароуннаҳр” нашриётининг сайти - Қизлар тахти бахтдан бўлсин\nҚизлар тахти бахтдан бўлсин\n2017 йил 12 июн\nИслом дини таълимотида қиз бола тарбиясига катта эътибор қаратилган. Имом Бухорий “Ал-адаб ал-муфрад” китобида қуйидаги ҳадисни нақл этган: Жобир ибн Абдуллоҳ (розияллоҳу анҳу) айтади: Расулуллоҳ (соллаллоҳу алайҳи ва саллам): “Кимнинг уч нафар қизи бўлиб, уларни тарбиялаб катта қилса, жаннатга кириши муқаррардир”, дедилар. Шунда бир киши: “Ё Аллоҳнинг расули! Унинг қизи иккита бўлса-чи?” деб сўради. Расулуллоҳ (соллаллоҳу алайҳи ва саллам): “Икки нафар бўлса ҳам”, дедилар.\nҚиз болани ҳар томонлама баркамол этиб тарбиялаш, унга ҳамиша ғамхўрлик қилишнинг аҳамияти катта. Ойша (розияллоҳу анҳо)дан ривоят қилинади: «Бир куни тиланчи аёл икки қизини етаклаб келди. Ҳузуримда битта хурмодан ташқари нарсам йўқ эди. Мен хурмони узатсам, у аёл бир хурмони икки қизига бўлиб берди. Расулуллоҳ (соллаллоҳу алайҳи ва саллам) кирганларида бу ҳақда хабар берган эдим, у зот: “Ким мана шу каби қиз фарзанд билан имтиҳон қилинса (синалса), уларнинг тарбиясини чиройли қилса, унинг учун жаҳаннамдан парда бўлади”, дедилар» (Имом Бухорий ва Имом Муслим ривояти).\nКиши фарзандлари учун совға олиб келган бўлса, уни тарқатишни, аввало, қизларидан бошлаши ҳақида кўрсатмалар бор. Анас ибн Молик (розияллоҳу анҳу)дан ривоят қилинади: Расулуллоҳ (соллаллоҳу алайҳи ва саллам) айтдилар: “Ким бозордан фарзандларига ҳадя келтирса, у садақа қилган киши каби бўлади, ҳатто, уни уларнинг оғзига солади. Тарқатишни қизлардан бошласин, чунки Аллоҳ таоло аёлларга юмшоқлик қилди. Ким аёлларга юмшоқлик қилса, Аллоҳдан қўрқиб йиғлаган киши кабидир. Ким Аллоҳдан қўрқиб йиғласа, уни Аллоҳ кечиради. Ким қизлари билан хурсанд бўлса, Аллоҳ қиёмат куни уни хурсанд қилади” (Абу Лайс Самарқандий).\nОта ва оила аҳллари қизлари учун яхши хулқли, тақводор куёв қидиришлари шарт. Унинг бойлиги ва молини кўзлашлари керак эмас. Агар совчи қўювчи хулқи яхши, тақволи, шарафли, мурувватли, илмли ва кўркам бўлса, қандай яхши.\nҚиз болани турмушга беришда куёвнинг дунёсига эмас, аввало, оқил ва солиҳ бўлишига эътибор қаратиш зарурлиги таъкидланган. Шаъбий (раҳимаҳуллоҳ) айтади: “Ким иззатлисини (қизини) фосиққа никоҳлаган бўлса, бошини ёрибди”. Бир киши Имом Ҳасан Басрийдан сўради: “Қизимни кимга эрга берайин?”. Имом жавоб бердилар: “Аллоҳдан қўрққанга бер. Агар у қизингни севса, ҳурмат қилади, агар ёмон кўриб қолса, унга зулм этмайди”.\nҚиз бола кишининг номуси ва шарафидир. Уни муҳофаза қилиш ва сақлаш лозим. Қизининг шарафи, иззатига молидан кўра кўпроқ ҳарис бўлиши керак. Оқил одам қизини ўзига муносиб, номусини сақлайдиган, у билан қариндошлари қаноатланадиган ва қизини бахтли қила оладиган эрга никоҳлайди.\nАфсуски, баъзи оналар турмушга чиқаётган қизларига оилада устунликни қўлга олиш борасида “насиҳат” қиладилар. Аслида, келин куёвга нисбатан қанчалик муҳаббат ва садоқат кўрсатса, камтарлик билан муомала қилса, унга ҳам куёвдан шунчалик илиқлик ва самимийлик қайтиши табиий. Шоир айтганидек, “Муҳаббатдин муҳаббат бўлур пайдо, муҳаббатсиз кишидан қоч, Ҳувайдо”.\nҚуръони каримнинг Фуссилат сураси 34–35 оятларида айтилади: “Яхшилик билан ёмонлик баробар бўлмас. Сиз (ёмонликни) гўзалроқ (муомала) билан даф этинг! (Шунда) бирдан сиз билан ўрталарингизда адоват бўлган кимса қайноқ (қалин) дўстдек бўлиб қолур. Унга фақат сабрли зотларгина эришурлар, унга фақат улуғ насиба эгасигина эришур”.\nБинобарин, аёл ўз турмуш ўртоғига қанчалик яхши муносабатда бўлса, оиланинг мустаҳкамланиб бориши баробарида, эрдаги баъзи қусурлар ҳам бартараф бўлиши, унинг том маънодаги оила бошлиғи бўлиб шаклланишига сабабчи бўлади. Муҳтарам Биринчи Юртбошимиз Ислом Каримов таъкидлаганидек: “Оила соғлом экан – жамият мустаҳкам, жамият мустаҳкам экан – мамлакат барқарордир”.\n462 марта ўқилган.


Ҳокимиятга: туб ислоҳотлардан қўрқманг! — Sof.uz\nЖАҲОН 6,058,922 2,682,722 367,402\nҲокимиятга: туб ислоҳотлардан қўрқманг!\nКамолиддин Раббимов 26.09 16:08 488 Колумнистлар\nҲокимиятлар учун, ҳар бир ислоҳот, ўзгаришларнинг маълум палласига келганда, иккиланишлар бўлиши, истиқболда вазиятни издан чиқишидан қўрқув пайдо бўлиши – табиий ҳолатдир. Кейинги даврда Ўзбекистон иккинчи маъмуриятида ҳам шундай ҳолат кузатиляпти. Ҳокимият худди Марсга учиб, ғойиб бўлиб қолгандек: на кўринади, на эшитилади. Бу жуда қизиқ бир ҳолат.\nҲокимиятнинг ислоҳотлар борасидаги хавотирларида, маълум асослар мавжуд. Ўзбекистонни муаммолари ўн йилликлар давомида тўпланди. Шу пайтгача бошқарув қўрқитув асосида амалга оширилди. Одамлар ўз муаммоларини, фақат ҳокимиятдан қўрққани учун билдиришмади, талаб қилишмади.\nКейинги уч йилда, одамлар онгидаги қўрқув эрий бошлади. Лекин, муаммо шундаки, жамият эҳтиёжларини малакали аниқлай оладиган, уларни сурункали ва тизимли еча оладиган давлат бошқарув тизими шакллантирилмаяпти. Ҳокимият, бир томондан, репрессиялардан тегилаяпти, иккинчи томондан, маъмурий-сиёсий ислоҳотларга қўл урмаяпти. Одамларга муаммоларини айтишга имконият берилгач, табиий равишда, уларни муаммоларини ечадиган сиёсий тизим ҳам яратилиши керак эди. Лекин, биринчиси қилиниб, иккинчисига қўл урилмади. Энди эса, одамлар онгидаги ҳокимиятга бўлган ишончни тинчгина девальвация қилишга, қадрсизлашга ўтилмоқда.\nНазаримда, Ўзбекистонда тараққиётнинг ягона тўғри йўли мавжуд. Бу ҳам бўлса, кенг ва шижоатли сиёсий-маъмурий ислоҳотлар: малакали ва тўлиқ легитим парламент, кучли ва жўшқин фуқаролик жамияти, тўлиқ мустақил ва эҳтироссиз суд тизими, қудратли ОАВлари, малакали ижроия ҳокимияти. Буларни амалга ошириш учун эса, Президентнинг вазиятга ишончи ниҳоятда юқори бўлиши керак.\nПрезидентлик ҳокимиятини заифлаштириб, юқоридаги вазифаларни қилиб бўлмайди ёки бу иш салбий оқибатларга олиб келиши мумкин. Бунинг учун Президент командаси жуда малакали ва юқори репутациядаги шахслардан иборат бўлиши лозим, Президентга бўйсунувчи кўплаб интеллектуал марказлар ишлаши керак бўлади. Вазият қачон эркин ҳолатга қўйилади? Қачонги олий ҳокимият “биз эркин вазиятни бемалол бошқара оламиз” деган ишонч бўлганда. Бунинг учун Президент командаси ниҳоятда кучли бўлиши назарда тутилади.\nВазиятни қиёслаш учун мисол келтирсам. Шундай томоша бор: катта шиша шарнинг ичида мотоцикл вертикал шаклда ҳам айланишга ҳаракат қилади. Ислоҳотлар борасида, Ўзбекистон ҳукумати, худди ўша шарни ичидаги мотоцикл бошқарувчисига ўхшайди. Йиқилиб тушишдан қўрқиб, газни босиш ўрнига, тормозни босмоқда. Шарни айланиш ва ғалаба қозониш учун эса, қўрқувни енгиш ва газни босиш керак. Тезлик гравитациядан кўра юқорироқ бўлиши, яъни, ислоҳотлар тезлиги инерциядан юқорироқ бўлиши керак! Ғалабанинг шарти шу!\nГлобаллашув, омманинг иштирокини четлаб ўтадиган сиёсий тизим яратишни имконини бермайди. Ҳокимият жим турган ва муаммоларга муносабат билдирмаган, уларни ечими бўйича амалий қадамлар ташламаган ҳар бир кун – локализм давридаги ҳаракатсиз йилларга тенг бўлаверади. Глобализм даврида давлатни бошқариш, жамият тафаккурида легитим қолиш, кўпчилик ўйлаганидек, у қадар машаққатли вазифа эмас. Глобализм давридаги бошқарувни қоидаси, қуйидагича: репрессия қилиб, уриб-қонатиб, ўлдириб бошқариш имконсиз – кўпга бормайсиз! Жамиятнинг ишончига кириб, уни манипуляция қилиб ҳам, йиллар ўтиришингиз мумкин, аммо натижа яхши бўлмайди.\nЛекин, жамиятни муаммоларига муттасил ва тизимни муносабат билдирсангиз, уларни изчил ечишда давом этсангиз – ҳокимиятингиз мустаҳкам ва легитим бўлаверади. Муваффақиятнин гарови – ислоҳотларни секинлаштириш эмас, тезлаштириш, тезроқ ҳаётий бошқарув тизими яратиш, ҳокимиятнинг барча буғинларида мустақил ва самарали ишлайдиган тизим шакллантириш ҳисобланади.\n29.05 12:32 3209\n28.05 17:36 2726\n28.05 15:12 1646\nБугун, 11:13 1549\n28.05 13:43 1505\nБугун, 15:42 180 Илм-фан\nБугун, 15:23 183 Иқтисод\nБугун, 14:51 435 Жамият\nЎзбекистонда иккита ҳарбий округ қўмондонининг ўринбосарлари ўзгарди\nБугун, 14:37 189 Ўзбекистон\nБугун, 12:54 129 Жаҳон


ЎзА - Президентимиз Шавкат Мирзиёев "Тошкент металлургия заводи" қурилиши билан танишди\nПрезидентимиз Шавкат Мирзиёев "Тошкент металлургия заводи" қурилиши билан танишди\n03.02.2017 17:34 Чоп этиш версияси\nПрезидентимиз Шавкат Мирзиёев пойтахтимизнинг Сергели туманида бунёд этиладиган «Тошкент металлургия заводи» хорижий корхонаси қурилиш лойиҳаси билан танишди.\nЛойиҳа қиймати 278 миллион еврони ташкил этган мазкур корхонанинг таъсисчиси Буюк Британиянинг "Quality Trade Supplies L.P." компанияси ҳисобланади.\nУмумий ер майдони 100 гектардан иборат бўлган корхонанинг қурилиш ишларини йигирма тўрт ойда якунлаш режалаштирилган. Заводга Италия, Германия, Австрия каби давлатларда ишлаб чиқарилган илғор ва замонавий ускуналар келтирилади. Корхонада автомобилларга кузов ишлаб чиқариш учун металл листлар, қурилишда ишлатиладиган турли металл черепицалар, профнастил ҳамда маиший техникалар учун металл листлар тайёрланади. Корхона тўлиқ қувватда ишга туширилгач, 1000 дан зиёд иш ўрни яратилиши кутилмоқда.\nПрезидентимиз ушбу корхона қурилиши бошланиши билан танишди. Мазкур металлургия заводининг мамлакатимиз иқтисодиёти ривожидаги ўрнига тўхталиб, бу ерда ишлайдиган мутахассислар тайёрлашга алоҳида эътибор қаратиш лозимлигини таъкидлади. Пудратчи ва қурувчилар билан суҳбатлашди, ушбу масъулиятли ишда уларга муваффақиятлар тилади.\nТошкент шаҳридаги Турин политехника университети, Ислом Каримов номидаги Тошкент давлат техника университети ва соҳага ихтисослашган касб-ҳунар коллежларида мазкур корхона учун мутахассислар тайёрлаш кўзда тутилган.\nЗиёдулла Жонибеков, Фарҳод Қурбонбоев (сурат), ЎзА


Бугун Тошкент шаҳрида иккита кўргазма иш бошлайди — Sof.uz\nБугун Тошкент шаҳрида иккита кўргазма иш бошлайди\n1.11 10:05 88 Жамият\nБиринчи ноябрь куни бирданига иккита кўргазма иш бошлайди, иккиси ҳам 18:30да очилади. Бу ҳақда Тошкент шаҳар ҳокимлиги матбуот хизмати хабар бермоқда.\nAutograph галереясида Эвелина Григорьянцнинг “Ҳар лаҳзадан нафас ол” номли, ZERO LINE галереясида эса Диляра Каипованинг “Жанубнинг Шимолий ёғдуси” мавзусидаги кўргазмаси ўтказилади.\nЭвелина Григорьянц – Камолиддин Беҳзод номидаги Миллий рассомлик ва дизайн институтининг “Дастгоҳли рангтасвир” бўлимини тугатган. П.Беньков номидаги Республика рассомлик коллежининг “Театр бутафорияси” кафедрасида дарс беради. Ўзбекистон бадиий академияси ёшлар бўлимининг аъзоси. Рассом юртимизда ташкил этилган қатор кўргазмаларда иштирок этган.\nЭвелина Григорьянцнинг кўргазмаси 1 -3 ноябрь кунлари Рус драма театрининг ўнг томонида жойлашган Autograph галереясида бўлиб ўтади .\nИш тартиби: 9:00дан 22:00гача (дам олиш кунларисиз).\nМаълумот учун телефон: +998 71 203 00 33.\nДиляра Каипова дастгоҳли графига билан шуғулланган, Тошкентдаги театрларда декорациячи рассом, саҳналаштирувчи рассом ва театр қўғирчоқларини тайёрлаш бўйича уста бўлиб ишлаган. Сўнгги йилларда ўзбек анъанавий тўқимачилиги асосланган лойиҳаларни амалга ошириб, буюм ва нақшларнинг анъанавий технологияларини поп маданиятнинг машҳур унсур ва тимсоллари билан уйғунлаштириб келмоқда.\nДиляра Каипованинг кўргазмаси 29 ноябргача давом этади. ZERO LINE галереяси Ҳ.Олимжон майдонинг ғарбий тарафида жойлашган.\nИш тартиби: 10:00дан 22:00 гача (душанбадан ташқари).\nМаълумот учун телефон: 998 71 237 54 55


Савол: Бақара сурасининг 136-оятида ва Нисо сурасининг 163-оятида зикр қилинган “асбот”нинг маъносини тушунтириб берсангиз.\nЖавоб: Алҳамду лиллоҳи вассалоту вассалому ало расулиллаҳи аммо баъд: “Асбот” “сибт” сўзининг кўплик шаклидир. Луғатда насл маъносидадир.\nМуфассирлар айтишларича, у оятларда зикр қилинган “асбот” ҳазрат Яъқубнинг ўғилларидир. Улар ўн икки нафар эдилар. Улардан ҳар бирининг фарзандлари бир уммат бўлган. Қуръони каримда бундай марҳамат қилинади: “Уларни ўн икки уруғ-уммат қилиб бўлиб ташладик ва Мусодан қавми сув талаб қилганида, унга: «Асойинг билан тошни ур!» деб ваҳий қилган эдик, (ургач) ундан (тошдан) ўн икки чашма отилиб чиқди. Ҳар бир (уруғга тегишли) одамлар ўз сув ичадиган жойини билиб олдилар. Улар узра булутларни соябон қилдик ва устиларидан ширинлик ва беданалар ёғдириб: «Сизларга ризқ қилиб берган нарсаларимизнинг покларидан тановул қилингиз!» (дедик). Улар (итоат қилмай) Бизга зулм қилмадилар, балки ўзларига зулм қиладиган бўлдилар” (Аъроф, 160).\nСавол: Оёғимда жароҳат бор, вақти-вақти билан қон сизиб туради. Мен маҳси кийиб, унга масҳ тортсам бўладими?\nЖавоб: Фуқаҳолар сўзларига кўра, жароҳати бор киши таҳорат олиб, маҳсисини кийиб бўлгунича қон ё бошқа нарса чиқмаса, масҳ муддати давомида маҳсисига масҳ тортаверади (“Фатовойи Ҳиндия”).\nСавол: Оятлар ёзилган туморларни тақиш ва идишга оятларни кўчириб, сув билан чайиб ичиш мумкинми?\nЖавоб: Оятлар, Аллоҳнинг исм ва сифатлари ёзилган туморларни тақиш ҳанафий, моликий, шофиъий ва ханбалий мазҳаблари уламолари наздида жоиздир. Тумор ҳақида келган ҳадис ширк сўзлар ёзилган туморлар ҳақидадир. Бу ўринда шуни алоҳида эслатамиз: оятлар ёзилган тумор билан хожатхонага кирмаслик керак.\nИдишга оятларни кўчириб, сув билан чайиб ичиш ҳам жоиздир. Ибн Аббос туғишга қийналган аёлга ана шундай қилишни буюрганлари нақл қилинган (“Баён лин нас”, “ал Мавсуа ал фиқҳийя”).\nСавол: Эр-хотин фарзанд кўришни истамаса, ҳомиладан сақланишлари мумкинми? Шариатда бунга ижозат борми?\nЖавоб: Эр-хотинга фарзанд кўриш вожиб эмас, шунинг учун улар фарзанд кўришмаса, гуноҳкор бўлмайдилар. Ҳомиладан сақланиш воситаларини, агар саломатликка зиён келтирмаса ё бирор аъзо манфаатларини тўхтатишга олиб бормаса ёки таносил аъзоларини ишдан чиқармаса, қўллаш жоиздир.\nБу ўринда фарзанд кўриш эр-хотинга фарз эмаслигини айтиб қўйишимиз муҳимдир. Дорилар истеъмол қилиш ё жарроҳлик амалиётларини қилдириш билан фарзанд кўришга ҳаракат қилиш уларга вожиб эмас. Зеро, агар фарзанд кўриш эр-хотинга фарз бўлганида Аллоҳ таоло ҳеч кимни бепушт қилмаган бўларди.\nСавол: Биз биламиз, Пайғамбарлар (алайҳимуссалом) том маънода сабрли бўлишган. Аммо Қуръони каримда Аллоҳ таолога уларнинг баъзиларининг шикоятлари зикр қилинган. Шикоят сабрга терс тушмайдими?\nЖавоб: Йўқ, терс тушмайди. Муфассир Фахриддин Розий бундай дейдилар: “Аллоҳ таолога шикоят этишда Унга илтижо бор. Аллоҳ таолога шикоят қилиш, ўзининг ожиз ва нотавон эканига иқрор бўлишдир. Шунинг учун бундай шикоятни сабрсизликка йўйиб бўлмайди.\n“Сабр шикоят қилмасликдир” қоидасида бандаларга шикоят этиш кўзда тутилган.\nСавол: Бошяланг намоз ўқиш дурустми?\nЖавоб: “Дуррул Мухтор” ва Ибн Обидиннинг ушбу асарга ёзган ҳошиясида бундай дейилади: “Бош кийим кийишга эриниб ё намозни бош кийим билан ўқиш муҳим эмас деб ёки қасддан бошяланг намоз ўқиш макруҳдир”.\nАммо ўзини паст тутиш ва хушуни орттириш ниятида бошяланг намоз ўқишнинг зарари йўқ. Бу ҳолат ҳаммада ҳам бўлавермайди. Шунинг учун намозни бош кийим билан ўқиган яхши.\nСавол: Ётган ҳолда енгил мудраган кишининг таҳорати синадими? Уйқудан туриб, таҳорат олишда ҳам сув билан истинжо қилинадими? Шу ҳақда маълумот берсангиз.\nЖавоб: Ётган ҳолда мудраш икки хил бўлади: бири – қаттиқ мудраш. Бунда киши ёнидаги одамларнинг гапларини эшитмайди. Бу ҳолда таҳорат синади. Иккинчиси – енгил мудраш, киши ёнидаги одамларнинг гапларини эшитиб ётади. Бунда таҳорат синмайди. Ухлаб тургач ёки ел чиққанидан кейин таҳоратни янгилашда сув билан истинжо қилинмайди («Оламгирия», «Муҳит», «Захира», «Қозихон»).\nСавол: Маҳсига масҳ тортиш учун қўллар ҳўл бўлиши етарлими?\nЖавоб: Йўқ, маҳсига масҳ тортишда бармоқларнинг учидан сув томиб туриши лозим. Агар бармоқлар учидан сув томиб турмаса, масҳ ўрнига ўтмайди (“Зоҳирия”).


Аввало мазкур мурожаатнинг юзага келиш омилларига тўхталиб ўтсак. Яъни туманимизнинг Кўк дўппи қишлоғида яшовчи Ғозиева Гулчеҳрахон Музаффаровна бундан бир неча йил муқаддам навоийлик фуқарога шаръий никоҳ асосида турмушга чиқиб, 3 нафар фарзанд кўрган. Фарзандлари туғилган пайтда эса турмуш ўртоғининг фуқаролик паспорти йўқолган бўлмаган. Бинобарин, гўдакларга туғилганлик ҳақида гувоҳнома олинмаган. Аммо кейинчалик Г.Ғозиева жигарбандларини онасига ташлаб, Россияга кетиб юборган. Шунинг учун юқоридаги мурожаатдан илгарироқ болаларнинг тоғаси ФҲДЁ бўлимига келиб, жиянларига туғилганлик ҳақидаги гувоҳнома беришимизни сўраганди. Лекин болаларнинг на отаси, на онаси ФҲДЁ бўлимига келмагани сабабли тоғанинг мурожаати рад қилинган. Оқибатда мактабда ўқувчиларнинг ҳужжатларини расмийлаштиришда муаммо юзага келиб, мактаб томонидан «Халқ қабулхонаси»га мурожаат этилган.\nМуассаса мурожаати ФҲДЁ бўлимига келиб тушгач, болаларнинг онаси тегишли тартибда Россиядан чақиртирилди. Бироқ ота бўлмиш ҳанузгача фуқаролик паспорти олмагани туфайли туғилганлик ҳақидаги гувоҳномалар ёлғиз она аризаси асосида берилди.\nШуни алоҳида таъкидлаш лозимки, қонун устуворлиги таъминланган жамиятимизда ҳеч бир мурожаат эътиборсиз қолдирилмайди. Албатта, бунинг учун ҳукуматимиз томонидан барча ҳуқуқий асослар яратилган. Яъни 2017 йилни мамлакатимизда “Халқ билан мулоқот ва инсон манфаатлари йили” деб эълон қилиниши муносабати билан ва “Халқ давлат идораларига эмас, давлат идоралари халқимизга хизмат қилиши керак” деган тамойилни амалда қарор топтириш, шунингдек жисмоний ва юридик шахсларнинг мурожаатлари билан ишлашнинг сифат жиҳатидан янги тизимини жорий этиш мақсадда Президентимиз Шавкат Мирзиёев 2016 йил 28 декабрь куни “Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида”ги Фармонга имзо чекди. Мазкур Фармон эса “Халқ қабулхоналари”нинг фаолият юритиш тартиб-таомилларини муфассал белгилаб берди. Унга кўра, Ўзбекистон Республикаси Президентининг Халқ қабулхонаси, Қорақалпоғистон Республикаси, вилоятлар ва Тошкент шаҳрида, шунингдек ҳар бир туман ва шаҳарда Ўзбекистон Республикаси Президентининг Халқ қабулхоналари ҳамда Ўзбекистон Республикаси Президентининг виртуал қабулхонаси тузилди.\nДавлатимиз раҳбари Ўзбекистон Республикаси Конституцияси қабул қилинганлигининг 24 йиллигига бағишланган тантанали маросимдаги маърузасида Халқ қабулхоналари ҳақида алоҳида тўхталиб, “Бизнинг асосий мақсадимиз – “Халқ қабулхоналари”га қилинган ҳеч бир мурожаат эътиборсиз қолмайдиган тизим яратишдан иборат” деган фикрни билдирганди. Бугунги кунда эса Президентимизнинг айни фикрлари чинакам ва тўлақонли ифодасини топмоқда. Зеро, инсон омили олий қадрият, унинг манфаатлари ҳамма нарсадан устундир.\nМуаллиф: Д.Ҳалилова, Фурқат тумани ФҲДЁ бўлими мудираси


Ўзбекистон, 18 январ 2018\nОзодликнинг “Қурултой эшиттиришида” давлат тили ҳақида қонун чиққанидан 28 йил ўтиб ҳам¸ “етим” бўлиб қолаëтган миллий тилимиз ҳақида суҳбатлашдик. Бу мавзуни олишимизга Ўзбекистон президенти Шавкат Мирзиёевнинг 12 январь куни Ташқи ишлар вазирлиги ва Ўзбекистоннинг хорижий давлатлардаги элчихоналари фаолиятига бағишланган йиғилишида айтган гапи сабаб бўлди.\nЖамоат транспортида 30 йиллик ҳайдовчилик тажрибасига эга бўлган, олий маълумотли механик-инженер Муҳаммадзоир Йўлчиев Россияга автобусда қатнаётган меҳнат муҳожирларининг хавфсизлиги оғир аҳволда эканини айтади.\nТошкент шаҳрида яшайдиган ҳайдовчи, 33 яшар Санжар Раҳимовнинг Оzodmikrofonга арз қилишича, уни Сирдарё вилоятининг йўл ҳаракати хавфсизлиги инспектори ичган ҳолатда машина бошқаришда гумонлаб, наркология диспансерига текширишга олиб борган. Ҳайдовчининг сўзларига кўра, у ичмаган бўлса ҳам, лекин аппарат уни ичган деб чиқариб берган.\nВазирлар Маҳкамасининг "Табиий газ ва электр энергияси етказиб бериш ва реализация қилиш тизимини янада такомиллаштириш чора-тадбирлари тўғрисида"ги қарори ортидан баъзи кичик новвойхоналар ишини тўхтатди¸ тўхтатмаганлари зарарга ишламоқда.\nСергелидаги "арзон уй-жойлар" қурилишида пойтахтдаги поликлиника, боғча-мактаблар ходимларидан текин ишчи кучи сифатида фойдаланилмоқда.\nХизмат лавозимини суиистеъмол қилганлик ва наркотик моддалар ғайриқонуний савдоси билан шуғулланганликда айбланиб 14 йилга қамалган ўзбекистонлик собиқ милиция зобитининг турмуш ўртоғи эрининг тергов давомида миллий хавфсизлик ходимлари тарафидан тинимсиз қийноққа солинганини иддао қилмоқда.


О’Генри. Яшил эшик (ҳикоя) - www.ziyouz.uz\nБош саҳифа Жаҳон насри онлайн антологиясиО’Генри (1862-1910; АҚШ)О’Генри. Яшил эшик (ҳикоя)\nЧоп этилган 16.04.2014 30.08.2018 МуаллифZiyouz.uz\nЁшгина пианино сотувчиси Рудольф Стейнер ўлгудай саргузаштсевар йигит эди. У атига икки-уч оқшомдан буёнгина кутилмаган ҳодисалар излашдан ўзини тийиб турарди, холос. Лекин унга негадир ҳаётдаги энг қизиқ ҳодисалар мана ҳозир, нақ оёғи остидан чиқиб қоладигандай бўлиб туюлаверарди. Йигит ҳаммавақт янги-янги саргузаштлар тўғрисида хаёл суриб юрарди.\nБир куни Рудольф кўчада хардамхаёл бўлиб ўзича айланиб юрганди, бирдан қандайдир бир даста қоғозларни одамларга бир-бир тарқатиб юрган битта негр унинг эътиборини тортиб қолди. Ўша негр Рудольфнинг қўлига ҳам бир ташрифномани қистириб кетди. Йигит қизиқсинаб қоғозни ушлаганча унга илкис назар ташлади. Ташрифноманинг бу томонига ҳеч нима ёзилмаган эди; лекин унинг орқа томонига уч донагина сўз ёзиб қўйилганди: “Яшил эшик”. Шу пайт ўзидан уч қадам олдинда қўлига негр бериб кетган ўшандай ташрифномани бир четга бепарво улоқтириб кетган эркакка йигитнинг кўзи тушди. Рудольф ўша қоғозни ҳам ердан йиғиштириб олди. Бу ташрифномага ҳам тиш докторининг номи билан унинг манзили қайд этиб қўйилганди.\nСаргузаштталаб пианино сотувчиси муюлишга бориб озгина тўхтаб турди-да, ўйланиб қолди. Сўнгра у ортига қайтиб, яна одамлар оқимига қўшилди. Йигит иккинчи марта негрнинг ёнидан ўтиб кетаётганида у яна Рудольфга ташриф қоғози берди. Йигит ўн қадамча нарироққа борди-да, қоғозни ўзича текшириб чиқди. Биринчи ташрифномадаги каби бунисида ҳам бир хил ҳуснихат кўриниб турар, бунисига ҳам “Яшил эшик”деб ёзиб қўйилганди. Кенг тротуар йўлак устида яна уч-тўртта ўшандай ташрифномалар сочилиб ётарди. Уларнинг ҳаммасида тағин ўша тиш докторининг исми билан унинг манзили бор эди. Қизиқ, бу қоғозларда ёзилган сўзлар нимани англатган тақдирдаям ўша негр шунча гавжум оломон ичидан нима сабабдан айнан Рудольфни икки марталаб танлаб олди экан…\nБу гала издиҳом ичидан суғурилиб чиқиб кетди-да, ёш сотувчи йигит унга янги саргузашт ваъда қилиб турган қаршисидаги баланд бино тарафга алла-паллагача тикилиб турди. Бино беш қаватдан иборат экан. Унинг биринчи қавати катта дўкон бўлиб, тепаси квартиралар билан банд эди. Қунт билан ўтказилган кўз текширувини ниҳоясига етказиб, Рудольф ўша бинонинг зиналари бўйлаб тепага дадил чиқиб кета бошлади. Уйнинг кириш қисми нимқоронғу, қаватлар томон олиб чиқадиган зиналар аранг кўриниб турарди. Рудольф таваккал қилиб, ўзига яқинроқ турган эшик тарафга нигоҳ ташлади-ю, эшикни яшил рангда эканлигини кўрди. У бир лаҳза иккиланиб қолди, сўнгра тўппа-тўғри ўша эшик томонга шахдам борди-да, тақиллата бошлади. Эшик анча хаялланиб очилди. Остонада ҳали йигирмага ҳам чиқмаган ёшгина ойимқиз пайдо бўлди. Қизнинг юзи бўздай оқариб кетганди, ҳатто Рудольфга шундай бўлиб кўриндики, у шу оннинг ўзидаёқ ҳушидан кета бошлаётгандай эди. Чинданам қиз оёқда туролмай, ҳолсизланиб тўсатдан йиқилиб тушди, Рудольф уни дарров кўтариб олди-да, хонадаги эски диван устига аста ётқизди. Сўнгра эшикни ёпиб, бегона хона ичига бир қур кўз югуртириб чиқди. Кўрганларидан анча батартиб, аммо улкан қашшоқлик ин қурган макон экан, деган фикрга келди.\n“Ҳушимдан кетиб қолдимми?”- дея овоз чиқарди нотаниш қиз аранг. “Қўрқманг, бунинг ҳеч ажабланарли жойи йўқ. Агар сиз ҳам уч кун овқат емай қадам босишга уриниб кўрсангиз эди, ана ўшанда кўрардингиз нима бўлишини”.\n“О, Худойим! Нималар деяпсиз?!”- деб бақириб юборди Рудольф сакраб туриб кетаркан. “Шошманг, сиз шу ерда менинг қайтишимни кутиб ўтиринг”. У яшил эшикдан қуюндек отилиб чиқди-да, йигирма дақиқадан сўнг қўлида нон, сарёғ, яхлаган гўшт, пироглару сут ва иссиқ чой билан қайтиб келди.\n“Оч қорин билан бунақа аҳволда юриш ғирт аҳмоқликнинг ўзи-ку. Қайтиб бунақа иш қила кўрманг”- дея дағдаға қилди Рудольф қизга қараб. “Мана, кечки таомингиз ҳам тайёр бўлди”.\nОғзига озгина у-бу нарса теккан қиз бироз дадилланиб, бошидан ўтганларини йигитга ҳикоя қилиб берди. Бу қиз шаҳардаги миллионлаб чорасиз ғариблардан бири сифатида, бу мискин ерда авж олиб бораётган бераҳмлик ва лоқайдликдан тортиб ишхоналардаги паст мояналар, оқибатда ўта қийналиб кетиб, охири касал бўлиб ётиб қолгунича куюниб сўзлади, бахтга қарши у бор ишидан ҳам айрилиб қолибди, умидлари хор бўлиб, сароб орзулари дарёсида увол бўлаёзган бир онида худди Хизр каби олийҳиммат бу ёш йигит унинг эшигини қоқиб келибди.\nРудольф қизга ачиниб қараб ўтирарди. “Шунча кўргуликни ёлғиз ўзингиз бошдан ўтказганингизга қараганда”, деб хитоб қилди у кейин, “бу ерда на бир қариндошингиз ва на бир дўстингиз борга ўхшайди?”\n“Ҳа, ҳеч кимим йўқ”.\n“Аслини олганда, мен ўзим ҳам бу дунёда буткул ёлғизман”, — деб қўйди Рудольф бироз жимликдан сўнг.\n“Мен бундан хурсандман”, — дея суюниб кетди қиз беихтиёр, унинг бу сўзлари Рудольфга ҳам негадир хуш ёқди.\nАндак вақт ўтгач, қиз чуқур хўрсиниб, бошини ёстиққа ташлади: “Кечирасиз, лекин мени ўлгудай уйқум келаяпти”, — деди у шивирлаб.\nРудольф ўрнидан туриб, шляпасини қўлига олди. Бирдан қиз яна тилга кириб: “Айтганча, сиз нега айнан менинг эшигимни тақиллатиб келгандингиз?” – деб сўраб қолди.\n“Ҳа-я, шу бинода бизнинг бир пианино сотувчимиз яшарди. Мен адашиб кетиб, сизнинг эшигингизни қоқибман”.\nҚизни бу гапга ишонқирамай, даргумон бўлиши учун ҳеч қандай асос қолмаганди, йигит ўз ёлғонига ўзи ҳам ишонган усулда гапирганди.\nРудольф эшикни ёпиб, ташқарига чиқди-да, ногоҳ атрофидаги ҳамма эшикларни яшил тусда эканлигини кўриб, карахт бўлиб қолди.\nКўчада у яна таниш негрни учратди.\n← Аввалги Аввалги Эрнест Хемингуэй. Ёмғирда қолган мушук (ҳикоя)\nКейинги → Кейинги: Амброз Бирс. Жон Мортонсоннинг дафн маросими (ҳикоя)


Яқин 4 йилда муқобил энергия ишлаб чиқариш 40 барвар ошади - 15.04.2022, Sputnik Ўзбекистон\nЯқин 4 йилда муқобил энергия ишлаб чиқариш 40 барвар ошади\nЎзбекистонда 2026 йилга келиб барча манбаалардан ишлаб чиқарилаётган электр энергияс қуввати 27 400 мегаватни ташкил қилади. 15.04.2022, Sputnik Ўзбекистон\nТОШКЕНТ, 15 апр - Sputnik. Ўзбекистонда сўнгги 3 йилда умумий қуввати 8 905 мегаваттга тенг бўлган иссиқлик, қуёш ва шамол электр станцияларини қуриш бўйича халқаро компаниялар билан 19 та битим имзоланди, деб хабар қилди Энергетика вазирлиги. Хабарда айтилишига кўра, Ўзбекистонда биринчи қуёш электр станцияси Бухоронинг Кармана туманида қуёш станцияси ишга туширилган (қуввати 100 мегават) ҳамда яқин вақт ичида Самарқанд вилоятида яна бир 100 мегаваттли ана шундай станция ишга тушиши кутилмоқда. 2023 йил якунига қадар умумий қуввати 1 197 мегаватт бўлган 5 та муқобил электр энергия манбаалари ишга туширилади. Хусусан Қорақалпоғистонда (шамол 100МВт), Сурхондарёда (қуёш 457 МВт), Жиззахда (қуёш 220 МВт) Самарқандда (қуёш 220 МВт) ва Навоийда (қуёш 200 МВТ) мегаватт бўлган станциялар ишга туширилади.Ундан ташқари, 2024 йилда Бухоро вилоятининг Пешку ва Ғиждувон туманларида ҳар бирининг қуввати 500 мегаваттдан бўлган 2 та (жами 1 000 МВт) ва Навоий вилоятининг Томди туманида қуввати 500 мегаватт бўлган шамол электр станциялари ишга туширилади.Вазирлик хабарида айтилишига кщра 2017-2026йиллар давомида, яъни охирги 10 йилда18 324 мегаватт ёки беш ярим баравар кўп янги қувватлар ишга туширилади. Бу 1991 йилдан 2016 йилга қадар ишга туширилган янги қувватлардан (3 300 мегават) 5 баравар кўп бўлади.\nэнергетика вазирлиги, электр энергияси, шамол электр станцияси, қуёш фотоэлектр станцияси\n19:13 15.04.2022 (янгиланди: 19:14 15.04.2022)\nЎзбекистонда 2026 йилга келиб барча манбаалардан ишлаб чиқарилаётган электр энергияс қуввати 27 400 мегаватни ташкил қилади.\nТОШКЕНТ, 15 апр - Sputnik. Ўзбекистонда сўнгги 3 йилда умумий қуввати 8 905 мегаваттга тенг бўлган иссиқлик, қуёш ва шамол электр станцияларини қуриш бўйича халқаро компаниялар билан 19 та битим имзоланди, деб хабар қилди Энергетика вазирлиги.\nТаъкидлаш керакки, тизимли ишлар натижасида 2026 йилга бориб юртимизда умумий қуввати 8 000 мегаваттга тенг бўлган қуёш ва шамол электр станциялари, 868 мегаваттқувватга эга гидроэлектр станциялари ҳамда 6 008 мегаваттга тенг янги иссиқлик электр станциялари ишга туширилади. Натижада Ўзбекистонда ишлаб чиқариш қувватлари 27 400 мегаваттга етказилади.\nХабарда айтилишига кўра, Ўзбекистонда биринчи қуёш электр станцияси Бухоронинг Кармана туманида қуёш станцияси ишга туширилган (қуввати 100 мегават) ҳамда яқин вақт ичида Самарқанд вилоятида яна бир 100 мегаваттли ана шундай станция ишга тушиши кутилмоқда.\n2023 йил якунига қадар умумий қуввати 1 197 мегаватт бўлган 5 та муқобил электр энергия манбаалари ишга туширилади. Хусусан Қорақалпоғистонда (шамол 100МВт), Сурхондарёда (қуёш 457 МВт), Жиззахда (қуёш 220 МВт) Самарқандда (қуёш 220 МВт) ва Навоийда (қуёш 200 МВТ) мегаватт бўлган станциялар ишга туширилади.\nУндан ташқари, 2024 йилда Бухоро вилоятининг Пешку ва Ғиждувон туманларида ҳар бирининг қуввати 500 мегаваттдан бўлган 2 та (жами 1 000 МВт) ва Навоий вилоятининг Томди туманида қуввати 500 мегаватт бўлган шамол электр станциялари ишга туширилади.\nВазирлик хабарида айтилишига кщра 2017-2026йиллар давомида, яъни охирги 10 йилда18 324 мегаватт ёки беш ярим баравар кўп янги қувватлар ишга туширилади. Бу 1991 йилдан 2016 йилга қадар ишга туширилган янги қувватлардан (3 300 мегават) 5 баравар кўп бўлади.


Малайзиянинг истеъфога чиққан бош вазири вақтинча ўз лавозимида қолди\n22:11 / 24.02.2020\nМалайзия қироли Абдуллоҳ Риаятуддин Ал-Мустафо истеъфога чиқишни сўраган бош вазир Маҳатҳир Муҳаммаднинг илтимосини қаноатлантирди ва шу билан бирга уни бош вазир лавозимини бажарувчи этиб тайинлади.\nАввалроқ Маҳатҳир Муҳаммад истеъфо сўраб қиролга мурожаат қилган.\n“Маҳатҳир Муҳаммад бош вазир лавозимида ўз мажбуриятларини вақтинчалик бажаришни давом эттиради”, дейилган хабарда. Малайзия конституциясига кўра, Маҳатҳир янги ҳукумат шакллангунгача 10 кун бу мақомда қолиши мумкин.\n94 ёшли бош вазир, шунингдек, Малайзия ўғлонлари бирлашган партияси етакчиси лавозимини тарк этган. Ушбу партия ўз навбатида «Умидлар альянси» ҳукмрон коалицияси таркибидан чиқарилган. Коалиция 2017 йилда ташкил этилган ва тўртта мухолиф партияни бирлаштирганди. Ўшанда 2018 йилги сайловларда ғалабага эришилса, Маҳатҳир фақат икки йил бош вазир бўлиши ва кейин бу лавозимни блокдаги энг йирик партия раҳбари Анвар Иброҳим эгаллаши бўйича келишув бўлган.\nБу орада альянсга кирувчи бир неча партия етакчилари Маҳатҳир Муҳаммадни қўллаб-қувватлашган. Маҳаллий сиёсатшуносларнинг баҳолашича, Муҳаммад бош вазир лавозимини сақлаб қолиш, ҳукуматни қайта шакллантириш ҳамда янги ҳукмрон альянс ташкил этиш учун зарур бўлган парламентдаги кўпчилик томондан қўллаб-қувватланиши ваъдасини олган.\n17:04 / 21.03.2020\nМалайзиялик сайёҳлар Ўзбекистонда коронавирус тарқатгани ҳақидаги гап-сўзларга ойдинлик киритилди\n09:17 / 10.03.2020\nMidlands Aviation Pacific Asia Урганчда учувчилар тайёрлаш маркази очмоқчи\n09:22 / 01.03.2020


Audi компанияси 1936 йилги машина нусхасини 3D-принтеридан чиқарди\n21:20 / 06.11.2015\nAudi компаниясининг автомобиль қурилмалари ишлаб чиқарувчи бўлими мутахассилари 3D-принтери ёрдамида 1936 йилда ишлаб чиқилган Auto Union Typ C машинаси нусхасини чоп этишди. 1:2 масштабда тайёрланган модель металл кукуни ёрдамида 3D-принтертдан чиқарилди.\nУшбу технология ёрдамида Auto Union Typ C нинг барча қолип ва деталлари тайёрланди. Қайси Audi ҳақида гап кетаётганига ойдинлик киритилмаган. Фақатгина автомобиль 3D-принтерининг лазерли турида тайёрлангани ҳақида маълум қилинган.\nAuto Union ишланган материал инсон сочидан икки марта юқароқ металл кукунидан ясалган. Бунлан ташқари пластик, керамика ва шишадан ҳам фойдаланилган. У кучли лазер қурилмаси қуввати асосида тайёрланган.\nAuto Union Typ C машинаси 1936 йилдан 1937 йилгача бўлган Гран-при пойгаларида иштирок этган. Ушбу машинани бошқарган пойгачилар жамоаси 25 пойгада зафар қучишган.


Ўзбекистон: Таниқли мухолифатчи Муҳаммад Солиҳ Ислом Каримовни тинч йўл билан сиёсий саҳнадан кетишга мажбур қилмоқчи - Фарғона.Ру ахборот агентлиги\n14:49 msk, 15 Июль 2020\n26.05.2011 13:42 msk\nЯқинда “13 май иттифоқи” платформасида тузилган мухолифатдаги янги ташкилот - Ўзбекистон Халқ Ҳаракатининг Қурултойи 23-24 май кунлари Берлинда бўлиб ўтди. Қурултойнинг биринчи куни ташкилий масалаларга бағишланди, Ҳаракатнинг Низоми ва Дастури қабул қилинди. Муассислар кенгашининг (Ҳаракатнинг бош органи) раиси этиб таниқли мухолифатчи, “Эрк” партиясининг лидери, ватанида сиртдан 15,5 йилга озодликдан маҳрум этилган Муҳаммад Солиҳ сайланди.\nЕвропадаги баъзи сиёсий кучлар янги тузилган Ўзбекистон Халқ Ҳаракатининг фаоллигини маъқулламоқда. Мисол учун, Германия Бундестаги Яшиллар партиясининг депутати Виола Ван Крамон 2011 йил 11 май куни ББС радиоси (ўзбек тили хизмати) орқали чиқишида Германия ҳукумати Тунис, ливия, Миср мухолифатини қўллаганидек, ўзбек мухолифатини ҳам қўллаши лозимлигини билдирди. Германиянинг Ўзбекистондаги авиабаза ижараси бунга монелик қилмаслиги керак.\nЎзбекистон Халқ Ҳаракати – мухолифатдаги энг йирик бирлашма бўлиб, “Эрк” Демократик партияси, Ўзбекистон демократик кучлари форуми, “Андижон: Адолат ва Тикланиш” ташкилоти, “Таянч” жамияти, “Уйғон Ўзбекистон” Ёшлар ташкилоти, Ўзбекистон Инсон ҳуқуқлари ҳуқуқ ҳимоя ташкилоти каби олтита ташкилот унинг таркибига кирган.\nҚурултойнинг иккинчи куни халқаро конференция бўлиб ўтди, унда Ўзбекистон муаммолари ва Марказий Осиёдаги сиёсий вазият муҳокама этилди. Мажлисларда таҳлилчилар ва ээкспертлар қатнашдилар, қурултойга турли мамлакатлардан кузатувчилар ва меҳмонлар келдилар.\nҚурултойда Муҳаммад Солиҳ нутқ сўзлади. Биз бу нутқнинг матнини тўлиқ ҳолда келтирамиз. Тез кунлар ичида “Фарғона” ўқувчиларига М.Солиҳ билан интервьюни тақдим этамиз.\nАвтопилотга топширилган давлат. Муҳаммад Солиҳнинг қурултойда сўзлаган нутқи\nЎзбекистон раҳбари Каримов мен юртда барқарорлик ўрнатдим, деб 20 йил тинмай мақтанди. Ҳолбуки, у ўрнатган барқарорлик қабристон барқарорлигидир. Каримов мен юртда тинчлик барпо қилдим дея кўкрагига уради. Ҳолбуки, у барпо этган тинчлик энг даҳшатли урушдан баттардир. Акс ҳолда, миллионлаб одамлар - фақат сиёсий сабаблардан эмас, иқтисодий ночорликка чора истаб ўлкамиздан қочмаган бўларди.\nКаримовнинг турмаларида 20 мингга яқин сиёсий маҳбус бор, унинг аксарий кўпчилигини диндор кишилар ва мухолифат вакиллари ташкил этади. 20 минг сиёсий маҳбус - ўлка аҳолисининг пассионар (фаол) қисмининг айнан акс тасвиридир.\nЗотан, Ўзбекистон Совет давлати йиқилиш арафасида - Болтиқбуйи жумҳуриятларидан кейин сиёсий жиҳатдан энг актив жумҳурият эди. Ўз.ССР ўзининг Мустақиллик Декларациясини биринчилардан бўлиб (20 июн 1990 йил) қабул қилганди. Ва бу Декларацияни Москванинг, Ўзбекистон Компартияси МКнинг ва унинг бошида турган Ислом Каримовнинг қаттиқ қаршиликларига қарамай қабул қилди.\nБу потенциал, йиллар ўтганига қарамай, кичраймади, аксинча, каттайиб борди. Шунинг учун ҳам ўзбек диктатори ҳар 5-6 йилда бир марта улгуржи репрессиялар ўтказиб, ижтимоий қатламлардан "режимга хавф солган" энг актив шахсларни териб олиб, турмага ташлади ёки ўлдириб турди. Бу шахсларнинг жазо колонияларида рўйхатга олинганларининг сони 20 минг бўлса, рўйхатга олинмаганлар, яъни хозирча қамалмаганлар сони миллионларчадир.\n"Инсон ҳуқуқлари" деган нарса Ўзбекистонда энг кулгили нарсадир. Каримов собиқ Ўзбекистон ССР ҳудудида Мустақил Концентрацион Лагер (МКЛ) қурди. МКЛни Ўзбекистон Республикаси деб аташингиз ҳам мумкин, аммо вазиятни ўзгартирмайди. Каримов иншо этган бу режимни классик диктатура деб атасак янглишган бўлмаймиз. Каримов ва унинг ҳамтовоқлари бу диктаторлик режимида вазият оғирлашётганини кўриб, уни назорат қилиш илинжида шоша-пиша янги механизмлар ахтара бошладилар. Аммо уларнинг лойқаланган тафаккури яна доғда қолдирмоқда. Уларнинг парламент ва президентлик бошқарувида таклиф этиб, тасдиқлатган "ислоҳот"лари аянчли ва кулгилидир.Бу чириб битган рамақижон режимнинг ўлим олди талвасасидан бошқа нарса эмас.\nБиз кундан-кунга амин бўлаётганимиз нарса шудирки, токи халқ мустабидни елкасидан куч билан ерга итқитмагунча, мустабид унинг елкасидан асло инмайди. Араб дунёсида бўлиб ўтаётган инқилоблар бу ҳақиқатнинг энг гўзал тафсири бўлиши мумкин.\nБиз бундан буёғига иш услубимизни ўзгартиришимиз керак. Биз хукумат хуружларига унга муносиб шаклларда жавоб бериш салоҳиятига эга бўлишимиз лозим. Бунинг баробарида биз бўйсунмасликнинг турли шаклларини тобора кенгроқ жабҳаларга ташимоғимиз, сафларимизни кенгайтирмоғимиз шарт.\nЮрт ичкариси ва ташқарисида Ҳаракатимизга кўрсатилаётган буюк таважжуҳ бошлаган ишимизнинг хайрли бўлажагига умидимизни мустаҳкамламоқда. Ўзларининг беғараз ёрдамларини таклиф этаётган кўнгиллилар сони кун сайин ортмоқда.\nБугунгача Ўзбекистон жамоатчилиги бизни режим билан курашда ортиқча юмшоқликда, либерализмда ҳақли равишда танқид этиб келди. Чиндан ҳам Оврупа стандартлари чорчўпидан чиқмасдан ҳаракат этган мухолифат сиёсий вазиятни сайлов воситасида ўзгартириш учун сайъ ҳаракатлар қилди. Аммо бу келажаги порлоқ бўлмаган бир ҳолат эди. Чунки сайлов дегани Ўзбекистонда масхарабозликка айланган бир давлат тадбири эди. Миршаблик тизими ҳоким бўлган ерда Каримовни сайловда енгиш - саробдир. Шунинг учун биз мустабид режим табиатига қарши тура оладиган, уни сиёсий саҳнадан тушишга мажбур қилаоладиган бир кураш тизими тузишга қарор қилдик.\n2005 йил май ойидаги Андижон воқеалари режасиз, стихияли равишда юз берганди. Уларни мухолифат бошқармади.Бундан фойдаланган Каримов ҳеч қаршликсиз юзларча инсонни отиб ташлади.\nЭнди биз диктаторнинг қаршисида ҳимоясиз хотин-халажни кўриб, уларга нималар қила олишини биламиз. Аммо бу сафар мухолифатнинг яхши ташкилланган ва ўз мавзеларини сўнггигача ҳимоя қилишга тайёр тизимларини кўрганда диктаторнинг нима қилишини ҳам кўрамиз, иншооллоҳ.\nДавлат террори сиёсати ўзини оқламади. Буни юқорида айтганимдек, Каримов ва унинг амрини бажо келтирадиган қувват тизимлари ҳам тушуниб етди.\nҚувват тизимларининг (МХХ,ИИВ) ўрта табақасида режимдан норозилар сони кун сайин ортмоқда. Давлат тизимларида ишлаш имтиёзининг жозибаси ўз кучини йўқота бошлади. Энг тепада янги вазиятда пайдо бўлган янги мавзеларни қўлга киритиш учун қизғин кураш бошланган.\nБу орада давлат террори машинаси ўз бошига ишлашда давом этаяпти. У автопилотга қўйилган.\nМанзара Франц Кафканинг "Жазо колониясида" деган ҳикоясини эслатади. Эсингизда бўлса, бу ҳикояда жазо машинасини ижод қилган бир муҳандис ўша машина тиғи остида ҳалок бўлади. Ўзбекистондаги сиёсий режимни иншо этган диктатор-муҳандис Кафка қаҳрамони тақдирини такрорлайдими-йўқми, буни вақт кўрсатади.\nЗулмга қаршилик (нутқнинг иккинчи қисми)\nБалки нутқ учун бундай бир сарлаҳва бугунги кунда ўринсиз туюлиши мумкин. Чунки бугун дунё сиёсат фалсафасида Зулмга қаршилик эмас, айнан тескариси, яъни "Ёмонликка яхшилик қил", "Зулмга қаршилик қилма" каби тушунчаларнинг устунлиги ҳали ҳам кўриниб турибди.\nБу тамойилнинг таъмали насронийликда бўлгани каби, бошқа динларда у ва ё бу шаклда мавжуддир.\nЎз халқларининг кушандалари бўлган ҳукмдорлар "миллий манфаатлар" ниқоби остида айнан шу тамойилдан асрлар давомида фойдаланиб келдилар.\nЭнди бу тамойилдан Шарқ деспотлари ҳам ўз фуқороларини эзиш воситаси сифатида фойдалана бошладилар. Улар ўз урф-одатлари, дини ва аньаналари билан мазкур тамойилдаги уйқаш нуқталарни топиб, олтин топган қулдай севиниб кетишади.\nМасалан, ўзбек диктатори Ислом Каримов сўфий тариқатларининг "ёмонликка яхшилик билан жавоб бер" ақидасини ниҳоятда севиб қолди. Ва бу ақида шарафига сўфийлар жамоатидан бошқа бутун жамоатларнинг лидерларини қатл этди, турмага ташлади ёки сургунга кетишга мажбур этди.\nСиёсатчи учун эса, “Зулмга қаршилик қилма” ақидаси - кўпгина таниқли мутаффакирлар, жумладан, Макс Вебернинг ҳам фикрига кўра бажариб бўлмайдиган вазифадир\nМасалан, яҳудийлар Бобил асорати даврида бу ақидани энг кўп қўллаганини кўрамиз.\nУлар бор кучи билан душманга яхшиликни тараннум этадилар. Аммо бу тараннум фақат душманни енгиш воситаси сифатида ишлатилади: душманни яхшилик билан шарманда килиш, камситиш воситасидир. Душманга жазони эса Оллоҳ беради ва жазо муқаррардир. Яъни инсон душман билан жангдан қочмайди, аксинча, душманига ўзи бераолмайдиган даҳшатли жазони беришни Оллоҳдан сўрайди, нола этади.\nИнсон Душманига яхшилик қиларкан, унинг гуноҳини янада чуқурлаштиради “ Сен буни (яхшиликни) қилсанг, унинг бошига ёнаёган чўғларни таёрлайсан ва Яратган сенга мукофотини беради"(Инжил.25:22).\nКонфуций бу масалага бошқа бир нуқтадан ёндошганини кўрамиз: “Ёмонликка яхшилик билан жавоб бериш тўғрими?" деган саволга "Яхшиликка яхшилик билан, ёмонликка адолат билан жавоб берилади", дея жавоб берган (“Лун Юй”, 14,34);\nБу масалада “Инжил” мезон сифатида адолатни олд планга чиқаради. Яратган Парвардигор “ марҳаматли инсонларга марҳамат билан, айёрларга эса уларнинг айёрлигига мос муносaтбатда бўлади. Чунки У мазлумларни қутқарган, кибрли кўзларни ҳақир этган Зотдир" (Инжил. 17:26-28).\nИслом динининг Пайғамбари Муҳаммад алайҳиссалом саллалоҳу алайҳи вассаллам бу мавзуда энг аниқ, энг шаффоф фикрни айтганлар: "Ёмонликка амал билан қаршилик кил, амал билан қаршилик этолмасанг сўз билан қаршилик қил. Сўз билан ҳам қаршилик қилолмасанг ичингда қаршилик қил. Сўнггиси иймоннинг энг заиф ҳолидир".\n“Зулмга қаршилик қилма” ақидаси замонавий сиёсатда "нозўровонлик кураши" деган ном билан танилган кураш услубининг тамалини ташкил қилади. "Нозўровонлик" шиорини энг эффектив қўлланётганлар нозўравонлар эмас, диктаторлардир. Улар бу шиорни озодлик ва адолат тарафдорларини пассивлаштириш учун қўлламокда.\nДунё сиёсати арбобларининг иккиюзлилиги шундаки, улар диктаторлар тарафидан қилинаётган зўровонлик ва террорни машруъ ҳисоблаб, уларга қарши бўлган машруъ ва адолатли харакатларни экстремизм ҳисобламоқдалар.\nАраб дунёсида бошланган золимларга қарши мазлумларнинг исёни - келиб чиқиши фитна бўлиши эҳтимолларидан қатьий назар - нодир, феноменал ҳодисадир. Бу феномен жуда ҳам яшовчан бўлган "нозўравон кураш"сафсатасини кутилмаганда шубҳа остига қўйди.\nАгар бугун Ғарб кучга куч билан жавоб бераётган Ливия исёнкорларига ёрдам кўрсатаётга бўлса, бунинг сабаби фақат нефть ва геосиёсий манфаат эмас, бу айни пайтда дунёда мафкуравий, сиёсий ва ижтимоий стандартларнинг алмашинув соати келганидан ҳам мужда бераётир.\nЎзбекистон ертўладан чиқишга шайланмоқда. Биз бу ҳайбатли, маҳобатли ҳодисага, бу улуғ озодликка шай турмоғимиз керак.\nБиз ушбу буюк Ҳодисанинг бoш қаҳромони Ўзбекистон халқи билан бирга бўлишга тайёр туришимиз лозим. У билан бирга бўлмоқ - унинг дарди билан яшамоқдир, унинг ярасига малҳам бўлмоқдир.


26 февраль, 2020, 08:00\nТеглар:Реал | Манчестер Сити | УЕФА чемпионлар лигаси\nМадридда бизни супер ўйин кутмоқда.\nХабарингиз бор бугун УЕФА Чемпионлар лигасининг 1/8 финалидан ўрин олган яна 2 та беллашув бўлиб ўтади. “Реал” – “Манчестер Сити” баҳси шулар жумласидандир.\nЗинедин Зидан бошчилигидаги жамоа доимгидек барқарор ўйин кўрсатиб келмоқда. Хатто Ла Лигада узоқ вақтгача пешқадамлик қилиб келди. Бироқ, сўнгги 5 та ўйиндан 2 тасида мағлуб бўлгани ва 1 тасида дуранг ўйнагани уларга қимматга тушди ва “Реал”ни пешқадамликдан 2-ўринга тушиб кетди.\n“Қироллик клуби”нинг ҳужум чизиғини ҳам, ҳимоя чизиғини ҳам у қадар кучли деб бўлмайди. Боиси, жамоа сўнгг 5 та ўйинда рақиб дарвозасига 10 та гол уришган, ўз дарвозаларидан эса 8 та гол ўтказиб юборишган.\nЭслатиб ўтамиз, “Реал” Чемпионлар лигасининг “А” гуруҳида ПСЖдан сўнг 2-ўринни эгаллаб плей-оффга йўлланмани қўлга киритган эди.\n“Реал”нинг сўнгги 5 та ўйинда қайд этган натижалари:\n“Реал” – “Атлетико” 1:0\n“Реал” – “Реал Сосьедад” 3:4\n“Осасуна” – “Реал” 1:4\n“Реал” – “Сельта” 2:2\n“Леванте” – “Реал” 1:0\n“Манчестер Сити”га тўхталадиган бўлсак, жамоа бу мавсум у қадар ёрқин ўйинлар кўрсата олмаяпти. Айниқса, жамоанинг УЕФА томонидан жазоланиши ҳам яна бир руҳий зарба бўлди.\nХосеп Гвардиола шогирдлари сўнгги ўйинларда жуда кўп очко йўқотмоқда ва шунинг ҳисобига АПЛда пешқадам “Ливерпуль” билан фарқ 22 очкогача бори етди.\n“Шаҳарликлар” сўнгги 5 та ўйиннинг 2 тасида мағлуб бўлишди ва 3 тасида ғалаба қозонишди. Бироқ, жамоанинг ҳужум чизиғи ҳам бир аҳволда. Боиси, “Сити” ҳамшаҳари “Манчестер Юнайтед” ва “Тоттенхэм”га қарши ўйинларда бирорта ҳам гол уролмасдан мағлуб бўлди. Сўнгги 5 та ўйинда бор йўғи 7 та гол урди холос.\n“Манчестер Сити”нинг ҳимоясини нисбатан яхши дейиш мумкин. Чунки, жамоа охирги 5 та ўйинда ўз дарвозасидан бор йўғи 3 та гол ўтказиб юборди холос.\nЭслатиб ўтамиз, “Манчестер Сити” Чемпионлар лигасининг “C” гуруҳида 14 очко билан 1-ўринни қўлга киритган ҳолда плей-оффга йўлланмани қўлга киритди.\nҚуйида “Манчестер Сити”нинг сўнгги 5 та ўйинда қайд этган натижалари билан танишиб олишингиз мумкин:\n“Манчестер Сити” – “Фулхэм” 4:0\n“Манчестер Сити” – “Манчестер Юнайтед”\n“Манчестер Сити” – “Вест Хэм” 2:0\n“Лестер” – “Манчестер Сити” 0:1\n“Реал” ва “Манчестер Сити” жамоалари сўнгги бор 2017 йилнинг 27 июлида Халқаро Чемпионлар кубогида тўқнаш келишган ва унда “шаҳарликлар” йирик 4:1 ҳисобида ғалаба қозонган.\nДисквалификация ва жароҳатлар:\n“Реал”: Марко Асенсио, Эден Азар\n“Манчестер Сити”: Лерой Сане\n“Реал” ва “Манчестер Сити” жамоалари шу кунгача ўзаро 6 та ўйин ўтказишган ва шуларнинг 3 тасида “Реал”нинг қўли баланд келган бўлса, 1 тасида “Сити” ютган. Қолган 2 та ўйинда эса кучлар тенг келган.\nЭътиборлиси, ушбу 6 та ўйиннинг бирортасида 0:0 ҳисоби қайд этилмаган.\nХулоса ўрнида шуни айтиш мумкинки, бу мавсум Гвардиола бошқарувидаги “Сити” учун сўнгги имкон бўлади. Боиси, Хосеп УЕФАнинг дисквалификациясидан сўнг жамоадан кетишни режалаштирган. Шу боис у кетар чоғида албатта жамоа билан йирик мусобақада ғолиб чиқишни хоҳлайди. “Реал” эса яна Зидан бошчилигида ЕЧЛни ютишни орзу қилмоқда. Ҳар иккала жамоанинг сўнгги ўйинларда қайд этаётган қониқарсиз натижалари ушбу ўйинга ўз таъсирини ўтказмайди. Шу боис катта эҳтимол билан Мадриддаги ўйин дуранг билан якунланади.\nЭслатиб ўтамиз, “Реал” – “Манчестер Сити” учрашуви бугун Тошкент вақти билан соат 01:00 да бошланади. Жавоб ўйини эса 18 март куни “Этихад”да бўлиб ўтади.\nАна холос! МЮ, "Арсенал", "Челси" ва "Ливерпуль" "Манчестер Сити"нинг ЕЧЛда иштирок этишига қарши чиқмоқда